CELEX: 32017R0459
Language: ro
Date: 2017-03-16 00:00:00
Title: Regulamentul (UE) 2017/459 al Comisiei din 16 martie 2017 de stabilire a unui cod al rețelei privind mecanismele de alocare a capacității în sistemele de transport al gazelor și de abrogare a Regulamentului (UE) nr. 984/2013 (Text cu relevanță pentru SEE. )

17.3.2017   
            
            
               RO
            
            
               Jurnalul Oficial al Uniunii Europene
            
            
               L 72/1
            
         REGULAMENTUL (UE) 2017/459 AL COMISIEI
   din 16 martie 2017
   de stabilire a unui cod al rețelei privind mecanismele de alocare a capacității în sistemele de transport al gazelor și de abrogare a Regulamentului (UE) nr. 984/2013
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 715/2009 al Parlamentului European și al Consiliului privind condițiile de acces la rețelele pentru transportul gazelor naturale și de abrogare a Regulamentului (CE) nr. 1775/2005 (1), în special articolul 6 alineatul (11) și articolul 7 alineatul (3),
   întrucât:
   
               (1)
            
            
               Regulamentul (CE) nr. 715/2009 stabilește norme nediscriminatorii pentru condițiile de acces la sistemele de transport al gazelor naturale, în vederea asigurării unei funcționări corespunzătoare a pieței interne a gazelor.
            
         
               (2)
            
            
               Duplicarea sistemelor de transport al gazelor nu este, în cele mai multe cazuri, nici economică, nici eficientă. Prin urmare, concurența existentă pe piețele gazelor naturale necesită ca toți utilizatorii rețelei să beneficieze de un acces transparent și nediscriminatoriu la infrastructura de gaze. Cu toate acestea, în numeroase regiuni ale Uniunii, lipsa unui acces egal și transparent la capacitatea de transport rămâne un obstacol major în calea realizării unei concurențe reale pe piața angro. Mai mult, faptul că normele naționale diferă de la un stat membru la altul împiedică crearea unei piețe interne performante a gazelor.
            
         
               (3)
            
            
               Utilizarea ineficientă a conductelor de gaze de înaltă presiune ale Uniunii și accesul limitat la acestea determină condiții de piață nesatisfăcătoare. Este necesar să se implementeze un sistem mai transparent, mai eficient și nediscriminatoriu de alocare de capacități limitate de transport pentru sistemele de transport al gazelor din Uniune, astfel încât concurența transfrontalieră să se poată dezvolta în continuare și să se înregistreze progrese în ceea ce privește integrarea pieței. Părțile interesate au sprijinit în mod constant crearea unor astfel de norme.
            
         
               (4)
            
            
               Pentru a pune bazele unei concurențe reale între furnizorii din interiorul și din afara Uniunii, este necesar ca aceștia să poată utiliza în mod flexibil sistemele de transport existente pentru a-și transporta gazele ținând cont de semnalele de preț. Numai un ansamblu performant de rețele de transport interconectate, care oferă tuturor condiții egale de acces, permite un flux fără obstacole al gazelor pe întreg teritoriul Uniunii. La rândul său, acest lucru atrage mai mulți furnizori, ceea ce contribuie la creșterea lichidității pe platformele de comercializare a gazelor, la crearea unor mecanisme eficiente de descoperire a prețurilor și, prin urmare, la generarea de prețuri corecte pentru gaze, bazate pe principiul cererii și ofertei.
            
         
               (5)
            
            
               Regulamentul (UE) No 984/2013 al Comisiei (2) de stabilire a unui cod al rețelei privind mecanismele de alocare a capacității în sistemele de transport al gazelor avea drept obiectiv stabilirea gradului necesar de armonizare în întreaga Uniune. Punerea în aplicare efectivă a respectivului regulament s-a bazat, de asemenea, pe introducerea unor sisteme tarifare compatibile cu mecanismele de alocare a capacității propuse în prezentul regulament, pentru a se asigura punerea în aplicare a acestuia fără efecte negative asupra veniturilor și asupra fluxului de numerar al operatorilor de transport și de sistem.
            
         
               (6)
            
            
               Prezentul regulament are un domeniu de aplicare mai larg decât Regulamentul (UE) nr. 984/2013, în special în ceea ce privește normele privind oferta de capacitate incrementală, și clarifică anumite dispoziții legate de definirea și de oferta de capacități ferme și întreruptibile, precum și de îmbunătățirea alinierii clauzelor și condițiilor contractuale ale operatorilor de transport și de sistem respectivi pentru oferta de capacitate agregată. Dispozițiile din prezentul regulament referitoare la coordonarea întreținerii și la standardizarea comunicării ar trebui să fie interpretate în contextul Regulamentului (UE) 2015/703 al Comisiei (3).
            
         
               (7)
            
            
               Pentru a le permite utilizatorilor rețelei să beneficieze de mecanisme de alocare a capacității armonizate în cea mai mare măsură în cadrul unei piețe integrate, prezentul regulament ar trebui să se aplice capacităților care nu fac obiectul unei derogări în cadrul unor noi infrastructuri de mari dimensiuni care au beneficiat de o derogare de la dispozițiile articolului 32 din Directiva 2009/73/CE a Parlamentului European și a Consiliului (4), în măsura în care punerea în aplicare a prezentului regulament nu subminează o astfel de derogare și ținând seama de natura specifică a conductelor de interconectare atunci când are loc agregarea capacității.
            
         
               (8)
            
            
               Prezentul regulament nu aduce atingere aplicării normelor Uniunii și a normelor naționale în materie de concurență, în special în ceea ce privește interzicerea acordurilor restrictive (articolul 101 din Tratatul privind funcționarea Uniunii Europene) și a abuzului de poziție dominantă (articolul 102 din Tratatul privind funcționarea Uniunii Europene). Mecanismele de alocare a capacității instituite ar trebui să fie concepute în așa fel încât să se evite închiderea piețelor de aprovizionare din aval.
            
         
               (9)
            
            
               Pentru a se asigura că oferta de capacitate fermă este utilizată la maximum de operatorii de transport și de sistem, ar trebui să se respecte o ierarhie a produselor, conform căreia se oferă capacitate întreruptibilă anuală, trimestrială și lunară doar în cazul în care nu este disponibilă capacitate fermă.
            
         
               (10)
            
            
               În cazul în care clauzele și condițiile respective aplicabile ofertei de produse de capacitate agregată de către operatorii de transport și de sistem de ambele părți ale unui punct de interconectare diferă în mod substanțial, valoarea și utilitatea pentru utilizatorii rețelei a rezervării de capacitate agregată poate fi limitată. Prin urmare, ar trebui să se lanseze, sub îndrumarea Agenției pentru Cooperarea Autorităților de Reglementare din Domeniul Energiei („agenția”) și a Rețelei europene a operatorilor de transport și de sistem de gaze naturale („ENTSOG”), un proces prin care aceste clauze și condiții ale operatorilor de transport și de sistem de la nivelul Uniunii privind produsele de capacitate agregată ar trebui evaluate și aliniate, în măsura posibilului, pentru a crea un model comun de clauze și de condiții.
            
         
               (11)
            
            
               Este necesar un proces raționalizat și armonizat la nivelul Uniunii pentru oferirea de capacitate incrementală, pentru a reacționa la eventuala cerere de pe piață în legătură cu o astfel de capacitate. Un asemenea proces ar trebui să constea din evaluări periodice ale cererii, urmate de o etapă structurată de proiectare și de alocare, bazată pe o cooperare eficientă între operatorii de transport și de sistem și autoritățile naționale de reglementare la nivelul întregii Uniuni. Orice decizie de investiție care urmează să fie luată în urma evaluării cererii de capacitate de pe piață ar trebui să facă obiectul unui test economic pentru a stabili viabilitatea economică. Acest test economic ar trebui, la rândul său, să garanteze că utilizatorii rețelei care solicită capacitate își asumă riscurile aferente legate de solicitarea lor, pentru a evita expunerea consumatorilor captivi la riscul generat de astfel de investiții.
            
         
               (12)
            
            
               Alocarea capacității în contextul proiectelor de capacitate incrementală standard ar trebui să aibă loc sub forma unui proces standard de alocare în cadrul unei licitații, pentru a garanta cel mai ridicat nivel de transparență și nediscriminare. În cazul proiectelor complexe de mari dimensiuni care afectează mai multe state membre, operatorilor de transport și de sistem ar trebui însă să li se permită să utilizeze mecanisme alternative de alocare. Mecanismele respective ar trebui să asigure flexibilitatea necesară pentru a permite efectuarea de investiții în cazul în care pe piață există o cerere reală, dar, în același timp, ele ar trebui să fie totuși aliniate la nivelul întregii Uniuni. În cazul în care este permis un mecanism alternativ de alocare, trebuie să se evite închiderea pieței prin impunerea obligației de a rezerva o cotă mai mare de capacitate pentru rezervările pe termen scurt.
            
         
               (13)
            
            
               În punerea în aplicare, în zonele respective, a unor regimuri de intrare/ieșire complexe, în special a regimurilor cu fluxuri fizice de gaze – având ca destinație alte piețe – operatorii de transport și de sistem au pus în aplicare, iar autoritățile naționale de reglementare au aprobat, abordări contractuale diferite în ceea ce privește produsele de capacitate fermă, al căror efect ar trebui să fie evaluat într-un context la nivelul întregii Uniuni.
            
         
               (14)
            
            
               Autoritățile naționale de reglementare și operatorii de transport și de sistem ar trebui să țină seama de cele mai bune practici și eforturi depuse în vederea armonizării proceselor de punere în aplicare a prezentului regulament. Acționând în conformitate cu articolul 7 din Regulamentul (CE) nr. 713/2009 al Parlamentului European și al Consiliului (5), agenția și autoritățile naționale de reglementare ar trebui să se asigure că mecanismele de alocare a capacității sunt puse în aplicare în cel mai eficace mod în punctele de interconectare relevante din întreaga Uniune.
            
         
               (15)
            
            
               Măsurile prevăzute în prezentul regulament sunt în conformitate cu avizul Comitetului instituit în temeiul articolului 51 din Directiva 2009/73/CE,
            
         ADOPTĂ PREZENTUL REGULAMENT:
   CAPITOLUL I
   
      DISPOZIȚII GENERALE
   
   Articolul 1
   Obiect
   Prezentul regulament stabilește un cod al rețelei care instituie mecanisme de alocare a capacității în sistemele de transport al gazelor pentru capacitatea existentă și incrementală. Prezentul regulament stabilește modalitatea de cooperare a operatorilor de transport și de sistem adiacenți pentru a facilita vânzările de capacitate, ținând seama de normele comerciale și tehnice generale privind mecanismele de alocare a capacității.
   Articolul 2
   Domeniul de aplicare
   (1)   Prezentul regulament se aplică punctelor de interconectare. De asemenea, el se poate aplica și punctelor de intrare dinspre țări terțe și de ieșire către acestea, sub rezerva deciziei autorității naționale de reglementare relevante. Prezentul regulament nu se aplică punctelor de ieșire către consumatorii finali și rețelele de distribuție, punctelor de intrare dinspre terminalele și instalațiile de producție de „gaz natural lichefiat” (GNL) și punctelor de intrare dinspre sau de ieșire către instalațiile de depozitare.
   (2)   Mecanismele standardizate de alocare a capacității instituite în conformitate cu prezentul regulament trebuie să includă o procedură de licitație pentru punctele de interconectare relevante de pe teritoriul Uniunii și pentru produsele standard de capacitate care urmează să fie oferite și alocate. În cazul în care se oferă capacitate incrementală, pot fi utilizate, de asemenea, mecanisme alternative de alocare, sub rezerva condițiilor prevăzute la articolul 30 alineatul (2).
   (3)   Prezentul regulament se aplică întregii capacități tehnice și întreruptibile în punctele de interconectare, precum și capacității suplimentare în sensul punctului 2.2.1 din anexa I la Regulamentul (CE) nr. 715/2009 și capacității incrementale. Prezentul regulament nu se aplică punctelor de interconectare între statele membre în cazul în care unul dintre aceste state membre beneficiază de o derogare în temeiul articolului 49 din Directiva 2009/73/CE.
   (4)   În cazul în care se aplică un mecanism alternativ de alocare a capacității în conformitate cu articolul 30, articolul 8 alineatele (1)-(7), articolele 11-18, articolul 19 alineatul (2) și articolul 37 nu se aplică nivelurilor de ofertă, cu excepția unei decizii contrare a autorităților naționale de reglementare relevante.
   (5)   În cazul în care se aplică metode implicite de alocare a capacității, autoritățile naționale de reglementare pot decide să nu aplice articolele 8-37.
   (6)   Pentru a preveni închiderea piețelor de aprovizionare din aval, autoritățile naționale de reglementare pot decide, după consultarea utilizatorilor rețelei, să ia măsuri proporționale pentru a limita posibilitatea ca un utilizator individual al rețelei să depună în avans o ofertă pentru capacitate în punctele de interconectare dintr-un stat membru.
   Articolul 3
   Definiții
   În sensul prezentului regulament, se aplică definițiile prevăzute la articolul 2 din Regulamentul (CE) nr. 715/2009, la articolul 3 din Regulamentul (UE) 2017/460 al Comisiei (6) și la articolul 2 din Directiva 2009/73/CE. De asemenea, se aplică următoarele definiții:
   
               1.
            
            
               „capacitate incrementală” înseamnă o posibilă creștere viitoare, prin intermediul unor proceduri bazate pe piață, a capacității tehnice sau a eventualei noi capacități create acolo unde în prezent nu există niciuna, care poate fi oferită pe baza unor investiții în infrastructura fizică sau a optimizării capacității pe termen lung și care poate fi alocată ulterior sub rezerva obținerii de rezultate pozitive la testul economic, în următoarele cazuri:
               
                           (a)
                        
                        
                           în punctele de interconectare existente;
                        
                     
                           (b)
                        
                        
                           prin instituirea unui nou punct sau a unor noi puncte de interconectare;
                        
                     
                           (c)
                        
                        
                           drept capacitate fizică de flux inversat într-unul sau mai multe puncte de interconectare, care nu a mai fost oferită;
                        
                     
         
               2.
            
            
               „punct de interconectare” înseamnă un punct fizic sau virtual care conectează sisteme de intrare/ieșire adiacente sau care conectează un sistem de intrare/ieșire la o conductă de interconectare, în măsura în care aceste puncte fac obiectul unor proceduri de rezervare de către utilizatorii rețelei;
            
         
               3.
            
            
               „mecanism alternativ de alocare” înseamnă un mecanism de alocare pentru nivelul de ofertă sau pentru capacitatea incrementală, conceput de la caz la caz de către operatorii de transport și de sistem și aprobat de autoritățile naționale de reglementare, pentru a răspunde solicitărilor de cerere condiționată;
            
         
               4.
            
            
               „produs standard de capacitate” înseamnă un anumit volum de capacitate de transport într-o perioadă de timp dată, într-un punct de interconectare specificat;
            
         
               5.
            
            
               „nivel de ofertă” înseamnă suma capacității disponibile și a nivelului aferent de capacitate incrementală oferit pentru fiecare dintre produsele standard de capacitate anuală într-un punct de interconectare;
            
         
               6.
            
            
               „metodă implicită de alocare” înseamnă o metodă de alocare a capacității prin care se alocă în același timp, eventual prin intermediul unei licitații, atât capacitatea de transport, cât și cantitatea de gaz corespunzătoare;
            
         
               7.
            
            
               „rundă de licitație” înseamnă perioada de timp în cursul căreia utilizatorii rețelei pot depune, modifica sau retrage oferte;
            
         
               8.
            
            
               „nivel mare de tarif” înseamnă o sumă fixă sau variabilă definită pentru un punct de interconectare și pentru un produs standard de capacitate;
            
         
               9.
            
            
               „proiect de capacitate incrementală” înseamnă un proiect de mărire a volumului de capacitate tehnică într-un punct de interconectare existent sau de stabilire a unui nou punct de interconectare pe baza alocării capacității în cadrul procesului de capacitate incrementală precedent;
            
         
               10.
            
            
               „test economic” înseamnă un test aplicat pentru a evalua viabilitatea economică a proiectelor de capacitate incrementală;
            
         
               11.
            
            
               „proces de capacitate incrementală” înseamnă un proces de evaluare a cererii de pe piață pentru capacitate incrementală, care include o etapă neobligatorie, în care utilizatorii rețelei își exprimă și își cuantifică cererea pentru capacitatea incrementală, și o etapă obligatorie, în care unul sau mai mulți operatori de transport și de sistem solicită utilizatorilor rețelei angajamente obligatorii pentru contractarea de capacitate;
            
         
               12.
            
            
               „capacitate agregată” înseamnă un produs standard de capacitate oferit printr-un angajament ferm, care constă din capacitatea de intrare și de ieșire corespunzătoare de ambele părți ale fiecărui punct de interconectare;
            
         
               13.
            
            
               „acord de interconectare” înseamnă un acord încheiat de operatorii de transport și de sistem adiacenți, ale căror sisteme sunt conectate într-un anumit punct de interconectare, care stabilește clauzele și condițiile, procedurile de operare și dispozițiile în ceea ce privește predarea și/sau preluarea de gaze în punctul de interconectare, cu scopul de a facilita interoperabilitatea eficientă a rețelelor de transport interconectate, astfel cum se stabilește în capitolul II din Regulamentul (UE) 2015/703;
            
         
               14.
            
            
               „capacități concurente” înseamnă capacitățile în cazul cărora capacitatea disponibilă într-un punct al rețelei nu poate fi alocată fără a se reduce integral sau parțial capacitatea disponibilă într-un alt punct al rețelei;
            
         
               15.
            
            
               „calendar al licitației” înseamnă un tabel cu informații privind licitațiile specifice care este publicat de ENTSOG până în luna ianuarie a fiecărui an calendaristic pentru licitațiile care au loc între luna martie și luna februarie a anului calendaristic următor și care constau din toate datele relevante pentru licitații, inclusiv datele de începere și produsele standard de capacitate cărora li se aplică;
            
         
               16.
            
            
               „zi gazieră” înseamnă perioada cuprinsă între ora 5.00 și ora 5.00 UTC a zilei următoare, pentru ora de iarnă, și între ora 4.00 și ora 4.00 UTC a zilei următoare, pentru ora de vară;
            
         
               17.
            
            
               „capacitate intra-zilnică” înseamnă capacitatea oferită și alocată după închiderea licitațiilor de capacitate pentru ziua următoare în ceea ce privește ziua respectivă;
            
         
               18.
            
            
               „licitație cu preț crescător” înseamnă o licitație în care un utilizator al rețelei precizează cantitățile pentru care licitează în funcție de nivelurile de tarif definite, care sunt anunțate în mod secvențial;
            
         
               19.
            
            
               „licitație cu preț uniform” înseamnă o licitație în care utilizatorul rețelei face o ofertă de preț și de cantitate, în cadrul unei singure runde de licitație, și toți utilizatorii rețelei care reușesc să obțină capacitate plătesc prețul celei mai mici oferte câștigătoare;
            
         
               20.
            
            
               „preț de rezervă” înseamnă prețul minim eligibil în cadrul licitației;
            
         
               21.
            
            
               „nivel mic de tarif” înseamnă o sumă fixă sau variabilă definită pentru fiecare punct de interconectare și pentru fiecare produs de capacitate standard, care este mai mică decât nivelul mare de tarif;
            
         
               22.
            
            
               „prima subcotare” înseamnă situația în care cererea agregată la nivelul tuturor utilizatorilor rețelei este mai mică decât capacitatea oferită la sfârșitul celei de a doua runde de licitație sau într-o rundă de licitație ulterioară;
            
         
               23.
            
            
               „punct de interconectare virtual” înseamnă două sau mai multe puncte de interconectare care conectează aceleași două sisteme de intrare/ieșire adiacente, integrate pentru a furniza un serviciu de capacitate unic;
            
         
               24.
            
            
               „factor f” înseamnă partea din valoarea actuală a creșterii preconizate în ceea ce privește venitul autorizat sau venitul-țintă al operatorului de transport și de sistem asociat capacității incrementale incluse în nivelul de ofertă respectiv, astfel cum este stabilit la articolul 22 alineatul (1) litera (b), care urmează să fie acoperită de valoarea actuală a angajamentelor obligatorii ale utilizatorilor rețelei privind contractarea de capacitate, calculată conform dispozițiilor de la articolul 22 alineatul (1) litera (a);
            
         
               25.
            
            
               „supranominalizare” înseamnă dreptul utilizatorilor rețelei care îndeplinesc cerințele minime să depună nominalizări pentru a solicita capacitate întreruptibilă în orice moment al zilei prin depunerea unei nominalizări care sporește valoarea totală a nominalizărilor lor la un nivel mai mare decât capacitatea lor contractată.
            
         CAPITOLUL II
   
      PRINCIPII DE COOPERARE
   
   Articolul 4
   Coordonarea întreținerii
   În cazul în care întreținerea unei conducte sau a unei părți a unei rețele de transport are un impact asupra volumului de capacitate de transport care poate fi oferit în punctele de interconectare, operatorul (operatorii) sistemului (sistemelor) de transport cooperează pe deplin cu operatorul (operatorii) sistemului (sistemelor) de transport adiacent (adiacente) în ceea ce privește planurile lor de întreținere, cu scopul de a reduce la minimum impactul asupra eventualelor fluxuri de gaze și asupra capacității într-un punct de interconectare.
   Articolul 5
   Standardizarea comunicării
   (1)   Operatorii de transport și de sistem coordonează punerea în aplicare a procedurilor de comunicare standard, a sistemelor coordonate de informații și a comunicațiilor electronice online compatibile, cum ar fi formatele și protocoalele de schimb de date partajate, și stabilesc de comun acord principii cu privire la modul de prelucrare a acestor date.
   (2)   Procedurile de comunicare standard includ, în special, procedurile referitoare la accesul utilizatorilor rețelei la sistemul de licitație al operatorilor de transport și de sistem sau la o platformă de rezervare relevantă, precum și revizuirea informațiilor privind licitația furnizate. Eșalonarea și conținutul datelor care urmează să facă obiectul schimbului trebuie să fie conforme cu dispozițiile stabilite în capitolul III.
   (3)   Procedurile de comunicare standard adoptate de operatorii de transport și de sistem includ un plan de punere în aplicare și durata aplicabilității, care trebuie să fie în conformitate cu dezvoltarea platformei (platformelor) de rezervare, astfel cum se prevede la articolul 37. Operatorii de transport și de sistem asigură confidențialitatea informațiilor sensibile din punct de vedere comercial.
   Articolul 6
   Calcularea și maximizarea capacității
   (1)   Capacitatea tehnică maximă este pusă la dispoziția utilizatorilor rețelei, ținând seama de integritatea sistemului, de siguranță și de exploatarea eficientă a rețelei.
   
               (a)
            
            
               Pentru a maximiza oferta de capacitate agregată prin optimizarea capacității tehnice, operatorii de transport și de sistem iau următoarele măsuri în punctele de interconectare, acordând prioritate punctelor de interconectare unde există o congestie contractuală în conformitate cu punctul 2.2.3 alineatul (1) din anexa I la Regulamentul (CE) nr. 715/2009: operatorii de transport și de sistem elaborează și aplică o metodă comună, stabilind măsurile specifice care trebuie adoptate de operatorii de transport și de sistem respectivi pentru a realiza optimizarea necesară:
               
                           1.
                        
                        
                           metoda comună trebuie să includă o analiză aprofundată a capacităților tehnice, inclusiv a oricăror discrepanțe existente de ambele părți ale unui punct de interconectare, precum și acțiunile specifice și calendarul detaliat – incluzând posibilele implicații și aprobările reglementare necesare pentru recuperarea costurilor și ajustarea regimului de reglementare – necesare pentru a maximiza oferta de capacitate agregată. Aceste acțiuni specifice nu trebuie să afecteze în mod negativ oferta de capacitate în alte puncte relevante ale sistemelor în cauză și nici în punctele către rețelele de distribuție relevante pentru securitatea aprovizionării clienților finali, cum ar fi cele care deservesc instalațiile de depozitare, terminalele GNL și consumatorii protejați, astfel cum sunt definiți în Regulamentul (UE) nr. 994/2010 al Parlamentului European și al Consiliului (7);
                        
                     
                           2.
                        
                        
                           metodologia de calcul și normele de punere la dispoziție a capacității, adoptate de operatorii de transport și de sistem, răspund unor situații specifice în care capacitățile concurente între sisteme implică puncte de interconectare și puncte de ieșire către instalații de depozitare;
                        
                     
                           3.
                        
                        
                           această analiză aprofundată trebuie să ia în considerare ipotezele formulate în planul de dezvoltare a rețelei pe 10 ani la nivelul Uniunii, în temeiul articolului 8 din Regulamentul (CE) nr. 715/2009, planurile naționale de investiții, obligațiile relevante care derivă din legislația națională aplicabilă și orice alte obligații contractuale;
                        
                     
                           4.
                        
                        
                           operatorii de transport și de sistem relevanți aplică o abordare dinamică privind recalcularea capacității tehnice, în paralel, dacă este cazul, cu calcularea dinamică aplicată capacității suplimentare în temeiul punctului 2.2.2.2 din anexa I la Regulamentul (CE) nr. 715/2009, identificând în comun frecvența adecvată pentru recalcularea capacității pentru fiecare punct de interconectare și ținând cont de specificitățile acestora;
                        
                     
                           5.
                        
                        
                           în cadrul metodei comune, operatorii de transport și de sistem adiacenți consultă alți operatori de transport și de sistem care sunt afectați în mod specific de punctul de interconectare;
                        
                     
                           6.
                        
                        
                           operatorii de transport și de sistem iau în considerare informațiile pe care utilizatorii rețelei le-ar putea oferi cu privire la fluxurile viitoare preconizate atunci când recalculează capacitatea tehnică.
                        
                     
         
               (b)
            
            
               Operatorii de transport și de sistem evaluează în comun cel puțin următorii parametri și, dacă este cazul, îi ajustează:
               
                           1.
                        
                        
                           angajamentele privind presiunea;
                        
                     
                           2.
                        
                        
                           toate scenariile relevante privind cererea și oferta, inclusiv detaliile privind condițiile climatice de referință și configurațiile de rețea asociate unor scenarii extreme;
                        
                     
                           3.
                        
                        
                           puterea calorifică.
                        
                     
         (2)   În cazul în care optimizarea capacității tehnice generează costuri pentru operatorii de transport și de sistem, în special costuri care îi afectează în mod neuniform pe operatorii de transport și de sistem aflați de o parte și de alta a unui punct de interconectare, operatorilor de transport și de sistem li se permite să recupereze astfel de costuri suportate în mod eficient, prin intermediul cadrului de reglementare stabilit de autoritățile de reglementare relevante în conformitate cu articolul 13 din Regulamentul (CE) nr. 715/2009 și cu articolul 42 din Directiva 2009/73/CE. Se aplică articolul 8 alineatul (1) din Regulamentul (CE) nr. 713/2009.
   (3)   Dacă este cazul, autoritățile naționale de reglementare consultă utilizatorii rețelei privind metoda de calcul aplicată și abordarea comună.
   (4)   Variațiile volumului de capacitate agregată oferită în punctele de interconectare ca urmare a procedurii menționate la alineatul (1) sunt incluse în raportul Agenției publicat în temeiul punctului 2.2.1 alineatul (2) din anexa I la Regulamentul (CE) nr. 715/2009.
   Articolul 7
   Schimbul de informații între operatorii de transport și de sistem adiacenți
   (1)   Operatorii de transport și de sistem adiacenți fac schimb, la intervale regulate, de informații privind nominalizarea, renominalizarea, corelarea și confirmarea în punctele de interconectare relevante.
   (2)   Operatorii de transport și de sistem adiacenți fac schimb de informații privind întreținerea propriilor rețele de transport, pentru a contribui la procesul de luare de decizii în ceea ce privește utilizarea tehnică a punctelor de interconectare. Procedurile privind schimbul de date între operatorii de transport și de sistem sunt incluse în acordul lor de interconectare respectiv.
   CAPITOLUL III
   
      ALOCAREA DE PRODUSE DE CAPACITATE FERMĂ
   
   Articolul 8
   Metodologia de alocare
   (1)   Licitațiile sunt utilizate pentru alocarea de capacitate în punctele de interconectare, cu excepția cazului în care se aplică metodologia alternativă de alocare în conformitate cu articolul 30.
   (2)   În toate punctele de interconectare se aplică același model de licitație. Procesele de licitație relevante încep simultan pentru toate punctele de interconectare în cauză. Fiecare proces de licitație, vizând un singur produs standard de capacitate, alocă capacitate independent de orice alt proces de licitație, cu excepția cazului în care se oferă capacitate incrementală sau în cazul în care, sub rezerva acordului operatorilor de transport și de sistem direct implicați și a aprobării autorităților naționale de reglementare relevante, se alocă capacitate concurentă. Autoritatea națională de reglementare a oricărui stat membru învecinat și afectat își poate comunica poziția, care trebuie luată în considerare de autoritatea națională de reglementare relevantă. În cazul în care se oferă capacitate incrementală, alocarea independentă nu se aplică proceselor de licitație simultane pentru nivelurile de ofertă respective, deoarece acestea sunt interdependente, putându-se aloca un singur nivel de ofertă.
   (3)   Produsele standard de capacitate trebuie să respecte o ordine logică conform căreia se oferă mai întâi produsele care acoperă capacitatea anuală, urmate de produsul cu durata imediat inferioară pentru utilizare în aceeași perioadă. Eșalonarea licitațiilor prevăzute la articolele 11-15 trebuie să fie în conformitate cu acest principiu.
   (4)   Normele privind produsele standard de capacitate prevăzute la articolul 9 și licitațiile stabilite la articolele 11-15 se aplică în cazul capacității agregate și al capacității neagregate într-un punct de interconectare.
   (5)   Pentru o licitație dată, disponibilitatea produselor standard de capacitate relevante este comunicată conform articolelor 11-15 și conform calendarului licitației.
   (6)   În fiecare punct de interconectare se rezervă și se oferă un volum egal cu cel puțin 20 % din capacitatea tehnică existentă în conformitate cu alineatul (7). În cazul în care capacitatea disponibilă este mai mică decât proporția de capacitate tehnică care urmează să fie rezervată, se rezervă întreaga capacitate disponibilă. Această capacitate este oferită în conformitate cu alineatul (7) litera (b), în timp ce capacitatea rezervată rămasă este oferită în conformitate cu alineatul (7) litera (a).
   (7)   Orice capacitate rezervată în conformitate cu alineatul (6) este oferită sub rezerva respectării următoarelor dispoziții:
   
               (a)
            
            
               un volum egal cu cel puțin 10 % din capacitatea tehnică existentă în fiecare punct de interconectare este oferit cel mai devreme cu ocazia licitației anuale a capacității anuale prevăzute la articolul 11 și desfășurate în conformitate cu calendarul licitației în cursul celui de al cincilea an gazier care precede începutul anului gazier relevant; și
            
         
               (b)
            
            
               un volum suplimentar egal cu cel puțin 10 % din capacitatea tehnică existentă în fiecare punct de interconectare este oferit mai întâi cel mai devreme cu ocazia licitației anuale a capacității trimestriale prevăzute la articolul 12 și desfășurate în conformitate cu calendarul licitației în cursul anului gazier care precede începutul anului gazier relevant.
            
         (8)   În cazul capacității incrementale, un volum egal cu cel puțin 10 % din capacitatea tehnică incrementală în punctul de interconectare în cauză este rezervat și oferit cel mai devreme cu ocazia licitației anuale a capacității trimestriale prevăzute la articolul 12 și desfășurate în conformitate cu calendarul de licitație în cursul anului gazier care precede începutul anului gazier relevant.
   (9)   Proporția exactă a capacității care urmează să fie rezervată în conformitate cu articolele 6 și 8 face obiectul unei consultări între părțile interesate, al unei alinieri între operatorii de transport și de sistem și al aprobării de către autoritățile naționale de reglementare în fiecare punct de interconectare. Autoritățile naționale de reglementare iau în considerare în special posibilitatea de a rezerva părți mai importante ale capacității cu o durată mai scurtă, pentru a evita închiderea piețelor de aprovizionare din aval.
   (10)   Capacitatea creată prin intermediul unor proceduri care nu se bazează pe piață și pentru care decizia finală privind investițiile a fost luată fără angajamente anterioare din partea utilizatorilor rețelei este oferită și alocată ca produse standard de capacitate disponibile, astfel cum prevede prezentul regulament.
   Articolul 9
   Produsele standard de capacitate
   (1)   Operatorii de transport și de sistem oferă produse standard de capacitate anuală, trimestrială, lunară, zilnică și intra-zilnică.
   (2)   Produsele standard de capacitate anuală reprezintă capacitatea care poate fi solicitată, într-un anumit volum, de un utilizator al rețelei pentru toate zilele gaziere dintr-un anumit an gazier (începând cu 1 octombrie).
   (3)   Produsele standard de capacitate trimestrială reprezintă capacitatea care poate fi solicitată, într-un anumit volum, de un utilizator al rețelei pentru toate zilele gaziere dintr-un anumit trimestru (începând cu 1 octombrie, 1 ianuarie, 1 aprilie sau, respectiv, 1 iulie).
   (4)   Produsele standard de capacitate lunară reprezintă capacitatea care poate fi solicitată, într-un anumit volum, de un utilizator al rețelei pentru toate zilele gaziere dintr-o anumită lună calendaristică (începând cu prima zi a fiecărei luni).
   (5)   Produsele standard de capacitate zilnică reprezintă capacitatea care poate fi solicitată, într-un anumit volum, de un utilizator al rețelei pentru o singură zi gazieră.
   (6)   Produsele standard de capacitate intra-zilnică reprezintă capacitatea care poate fi solicitată, într-un anumit volum, de un utilizator al rețelei începând cu ora de începere în cursul unei anumite zile gaziere până la sfârșitul aceleiași zile gaziere.
   Articolul 10
   Unitatea de capacitate aplicată
   Capacitatea oferită se exprimă în unități de energie pe unitate de timp. Se utilizează următoarele unități: kWh/oră sau kWh/zi. În cazul în care se utilizează kWh/zi, se presupune că există un flux constant de-a lungul zilei gaziere.
   Articolul 11
   Licitațiile anuale ale capacității anuale
   (1)   Licitațiile capacității anuale au loc o dată pe an.
   (2)   Capacitatea pentru fiecare produs standard de capacitate anuală este licitată prin intermediul unei licitații anuale a capacității anuale folosind un algoritm de licitație cu preț crescător, în conformitate cu articolul 17.
   (3)   Procesul de licitație oferă capacitate cel puțin pentru următorii cinci ani gazieri și pentru o perioadă care nu depășește următorii 15 ani gazieri pentru capacitatea existentă. Atunci când se oferă capacitate incrementală, nivelurile de ofertă pot fi oferite în cadrul licitațiilor anuale ale capacității pentru o perioadă de maximum 15 ani de la începerea utilizării operaționale.
   (4)   Începând cu 2018, licitațiile anuale ale capacității anuale încep în prima zi de luni a lunii iulie a fiecărui an, cu excepția cazului în care se specifică altfel în calendarul licitației.
   (5)   În cursul licitației anuale a capacității anuale, utilizatorii rețelei pot participa la una sau mai multe licitații concomitente în legătură cu fiecare punct de interconectare, pentru a solicita produse standard de capacitate.
   (6)   Capacitatea care urmează să fie oferită în cadrul licitației anuale a capacității anuale este egală cu:
   
                
            
            
               A – B – C + D + E – F
            
         
                
            
            
               Unde:
               
                  
                     A
                   este capacitatea tehnică a operatorului de transport și de sistem pentru fiecare dintre produsele standard de capacitate;
               
                  
                     B
                   pentru licitațiile anuale care oferă capacitate anuală pentru următorii cinci ani, este volumul de capacitate tehnică (A) rezervat în conformitate cu articolul 8 alineatul (7); pentru licitațiile anuale ale capacității anuale dincolo de primii cinci ani, este volumul de capacitate tehnică (A) rezervat în conformitate cu articolul 8 alineatul (7);
               
                  
                     C
                   este capacitatea tehnică vândută anterior, ajustată ținând cont de capacitatea care este oferită din nou în conformitate cu procedurile aplicabile de gestionare a congestiilor;
               
                  
                     D
                   este capacitatea suplimentară pentru anul în cauză, dacă este cazul.
               
                  
                     E
                   este capacitatea incrementală pentru anul în cauză, inclusă în nivelul respectiv al ofertei, dacă este cazul;
               
                  
                     F
                   este volumul de capacitate incrementală (E), dacă este cazul, rezervat în conformitate cu articolul 8 alineatele (8) și (9).
            
         (7)   Capacitatea care urmează să fie oferită poate fi agregată sau neagregată, în conformitate cu articolul 19. Această dispoziție se aplică, de asemenea, tuturor celorlalte licitații prevăzute la articolele 12-15.
   (8)   Cu cel puțin o lună înainte de începerea licitației, operatorii de transport și de sistem trebuie să informeze utilizatorii rețelei cu privire la volumul de capacitate fermă care urmează să fie oferit pentru fiecare an în cadrul viitoarei licitații anuale a capacității anuale.
   (9)   Rundele de licitație pentru fiecare licitație au loc între orele 8.00 și 17.00 UTC (ora de iarnă) sau între orele 7.00 și 16.00 UTC (ora de vară), în toate zilele gaziere relevante. Rundele de licitație sunt deschise și închise în fiecare zi gazieră, astfel cum se prevede la articolul 17 alineatul (2).
   (10)   Rezultatele privind alocările, obținute în urma licitației, sunt puse simultan la dispoziția utilizatorilor individuali ai rețelei care participă la licitația respectivă, cât mai curând posibil și nu mai târziu de următoarea zi lucrătoare după închiderea rundei de licitație.
   În cazul capacității incrementale, angajamentele obligatorii ale utilizatorilor rețelei pentru contractarea de capacitate, inclusiv îndeplinirea sau nu a condițiilor pentru o nouă licitație în conformitate cu articolul 29 alineatul (3), sunt puse la dispoziția utilizatorilor individuali ai rețelei care participă la licitația respectivă, în mod simultan și nu mai târziu de următoarea zi lucrătoare după închiderea rundei de licitație. Rezultatele testelor economice sunt puse la dispoziția utilizatorilor individuali ai rețelei care participă la licitația respectivă, în mod simultan și nu mai târziu de două zile lucrătoare după închiderea rundei de licitație.
   (11)   Informațiile agregate privind rezultatele licitației sunt puse la dispoziția pieței.
   Articolul 12
   Licitațiile anuale ale capacității trimestriale
   (1)   În fiecare an gazier au loc patru licitații anuale ale capacității trimestriale.
   (2)   Capacitatea pentru fiecare produs standard de capacitate trimestrială este licitată prin intermediul licitațiilor anuale ale capacității trimestriale folosind un algoritm de licitație cu preț crescător, în conformitate cu articolul 17.
   (3)   Capacitatea pentru trimestrele următorului an gazier este licitată prin intermediul unor licitații concomitente pentru fiecare trimestru și în legătură cu fiecare punct de interconectare, după cum urmează:
   
               (a)
            
            
               pentru primul trimestru (octombrie-decembrie) până în al patrulea trimestru (iulie-septembrie), în cadrul primei licitații anuale a capacității trimestriale;
            
         
               (b)
            
            
               pentru al doilea trimestru (octombrie-decembrie) până în al patrulea trimestru (iulie-septembrie), în cadrul celei de a doua licitații anuale a capacității trimestriale;
            
         
               (c)
            
            
               pentru al treilea trimestru (octombrie-decembrie) până în al patrulea trimestru (iulie-septembrie), în cadrul celei de a treia licitații anuale a capacității trimestriale;
            
         
               (d)
            
            
               pentru ultimul trimestru (iulie-septembrie), în cadrul celei de a patra licitații anuale a capacității trimestriale.
            
         Pentru fiecare licitație anuală a capacității trimestriale, utilizatorii rețelei pot participa la toate licitațiile concomitente.
   (4)   În fiecare an gazier, licitațiile anuale ale capacității trimestriale încep în zilele următoare, cu excepția cazului în care se specifică altfel în calendarul licitației:
   
               (a)
            
            
               prima licitație anuală a capacității trimestriale începe în prima zi de luni a lunii august;
            
         
               (b)
            
            
               cea de a doua licitație anuală a capacității trimestriale începe în prima zi de luni a lunii noiembrie;
            
         
               (c)
            
            
               cea de a treia licitație anuală a capacității trimestriale începe în prima zi de luni a lunii februarie;
            
         
               (d)
            
            
               cea de a patra licitație anuală a capacității trimestriale începe în prima zi de luni a lunii mai.
            
         (5)   Capacitatea care urmează să fie oferită în cadrul licitațiilor anuale ale capacității trimestriale este egală cu:
   
                
            
            
               A – C + D
            
         
                
            
            
               unde:
               
                  
                     A
                   este capacitatea tehnică a operatorului de transport și de sistem pentru fiecare dintre produsele standard de capacitate;
               
                  
                     C
                   este capacitatea tehnică vândută anterior, ajustată ținând cont de capacitatea care este oferită din nou în conformitate cu procedurile aplicabile de gestionare a congestiilor;
               
                  
                     D
                   este capacitatea suplimentară pentru trimestrul în cauză, dacă este cazul.
            
         (6)   Cu două săptămâni înainte de începerea licitațiilor, operatorii de transport și de sistem informează utilizatorii rețelei cu privire la volumul de capacitate care urmează să fie oferit pentru fiecare trimestru în cadrul următoarei licitații anuale a capacității trimestriale.
   (7)   Rundele de licitație pentru fiecare licitație au loc între orele 8.00 și 17.00 UTC (ora de iarnă) sau între orele 7.00 și 16.00 UTC (ora de vară), în toate zilele gaziere relevante. Rundele de licitație sunt deschise și închise în fiecare zi gazieră, astfel cum se prevede la articolul 17 alineatul (2).
   (8)   Rezultatele privind alocările, obținute în urma licitației, sunt puse simultan la dispoziția utilizatorilor individuali ai rețelei care participă la licitația respectivă, cât mai curând posibil și nu mai târziu de următoarea zi lucrătoare după închiderea rundei de licitație.
   (9)   Informațiile agregate privind rezultatele licitației sunt puse la dispoziția pieței.
   Articolul 13
   Licitații periodice ale capacității lunare
   (1)   Licitația periodică a capacității lunare trebuie să aibă loc o dată pe lună.
   (2)   Capacitatea pentru fiecare produs standard de capacitate lunară trebuie licitată prin intermediul licitației periodice a capacității lunare folosind un algoritm de licitație cu preț crescător, în conformitate cu articolul 17. În fiecare lună, trebuie să se liciteze produsul standard de capacitate lunară pentru luna calendaristică următoare.
   (3)   În cadrul licitației periodice a capacității lunare, utilizatorii rețelei trebuie să poată solicita un produs standard de capacitate lunară.
   (4)   Licitațiile periodice ale capacității lunare trebuie să înceapă în a treia zi de luni a fiecărei luni pentru următorul produs standard de capacitate lunară, cu excepția cazului în care se specifică altfel în calendarul licitației.
   (5)   Capacitatea oferită în cadrul licitației periodice a capacității lunare trebuie să fie egală, în fiecare lună, cu:
   
                
            
            
               A – C + D
            
         
                
            
            
               unde:
               
                  
                     A
                   este capacitatea tehnică a operatorului de transport și de sistem pentru fiecare dintre produsele standard de capacitate;
               
                  
                     C
                   este capacitatea tehnică vândută anterior, ajustată ținând cont de capacitatea care este oferită din nou în conformitate cu procedurile aplicabile de gestionare a congestiilor;
               
                  
                     D
                   este capacitatea suplimentară pentru luna în cauză, dacă este cazul.
            
         (6)   Cu o săptămână înainte de începerea licitației, operatorii de transport și de sistem trebuie să informeze utilizatorii rețelei cu privire la volumul de capacitate care urmează să fie oferit în cadrul următoarei licitații periodice a capacității lunare.
   (7)   Rundele de licitație pentru fiecare licitație au loc între orele 8.00 și 17.00 UTC (ora de iarnă) sau între orele 7.00 și 16.00 UTC (ora de vară), în toate zilele gaziere relevante. Rundele de licitație sunt deschise și închise în fiecare zi gazieră, astfel cum se prevede la articolul 17 alineatul (2).
   (8)   Rezultatele privind alocările, obținute în urma licitației, sunt puse simultan la dispoziția utilizatorilor individuali ai rețelei care participă la licitația respectivă, cât mai curând posibil și nu mai târziu de următoarea zi lucrătoare după închiderea rundei de licitație.
   (9.   Informațiile agregate privind rezultatele licitației sunt puse la dispoziția pieței.
   Articolul 14
   Licitații periodice ale capacității pentru ziua următoare
   (1)   Licitația periodică a capacității pentru ziua următoare are loc o dată pe zi.
   (2)   În fiecare zi, un produs standard de capacitate pentru următoarea zi gazieră se licitează prin intermediul licitației periodice a capacității pentru ziua următoare.
   (3)   Capacitatea pentru fiecare produs de capacitate zilnică standard se licitează prin intermediul licitației periodice a capacității pentru ziua următoare folosind un algoritm de licitație cu preț uniform, în conformitate cu articolul 18. În fiecare zi, se licitează produsul standard de capacitate zilnică pentru următoarea zi gazieră.
   (4)   În cadrul licitației periodice a capacității pentru ziua următoare, utilizatorii rețelei trebuie să poată solicita capacitate pentru un singur produs standard de capacitate zilnică.
   (5)   Runda de licitație se deschide în fiecare zi la ora 15.30 UTC (ora de iarnă) sau la ora 14.30 UTC (ora de vară).
   (6)   O ofertă de capacitate pentru un produs standard de capacitate zilnică în cadrul unei licitații periodice pentru ziua următoare se desfășoară după cum urmează: prezentarea, retragerea sau modificarea are loc între orele 15:30 și 16:00 UTC (ora de iarnă) sau între orele 14:30 și 15:00 UTC (ora de vară).
   (7)   Capacitatea care urmează să fie oferită în cadrul licitației periodice a capacității pentru ziua următoare este egală, în fiecare zi, cu:
   
                
            
            
               A – C + D
            
         
                
            
            
               unde:
               
                  
                     A
                   este capacitatea tehnică a operatorului de transport și de sistem pentru fiecare dintre produsele standard de capacitate;
               
                  
                     C
                   este capacitatea tehnică vândută anterior, ajustată ținând cont de capacitatea care este oferită din nou în conformitate cu procedurile aplicabile de gestionare a congestiilor;
               
                  
                     D
                   este capacitatea suplimentară pentru ziua în cauză, dacă este cazul.
            
         (8)   La momentul deschiderii rundei de licitație, operatorii de transport și de sistem informează utilizatorii rețelei cu privire la volumul de capacitate care urmează să fie oferit în cadrul următoarei licitații periodice a capacității pentru ziua următoare.
   (9)   Rezultatele privind alocările, obținute în urma licitației, sunt puse simultan la dispoziția utilizatorilor individuali ai rețelei care participă la licitația respectivă, cel târziu la 30 de minute după închiderea rundei de licitație.
   (10)   Informațiile agregate privind rezultatele licitației sunt puse la dispoziția pieței.
   Articolul 15
   Licitațiile capacității intra-zilnice
   (1)   Cu condiția să existe capacitate disponibilă, se organizează o licitație a capacității intra-zilnice în fiecare oră în cursul unei zile gaziere, folosind un algoritm de licitație cu preț uniform, în conformitate cu articolul 18.
   (2)   Prima rundă de licitație se deschide exact la ora imediat următoare publicării rezultatelor ultimei licitații pentru ziua următoare (inclusiv pentru capacitatea întreruptibilă, dacă este oferită), în conformitate cu articolul 14. Prima rundă de licitație se închide la ora 1.30 UTC (ora de iarnă) sau la ora 0.30 UTC (ora de vară), înainte de ziua gazieră. Alocarea ofertelor câștigătoare intră în vigoare începând cu ora 5.00 UTC (ora de iarnă) sau cu ora 4.00 UTC (ora de vară), în ziua gazieră relevantă.
   (3)   Ultima rundă de licitație se închide la ora 0.30 UTC (ora de iarnă) sau la ora 23.30 UTC (ora de vară), în ziua gazieră relevantă.
   (4)   Utilizatorii rețelei au dreptul de a depune, de a retrage sau de a modifica ofertele, începând cu momentul deschiderii fiecărei runde de licitație până la închiderea rundei de licitație respective.
   (5)   În fiecare oră a zilei gaziere relevante, capacitatea devenită efectivă începând cu ora + 4 este licitată ca și capacitate intra-zilnică.
   (6)   Fiecare rundă de licitație se deschide la începutul fiecărei ore a zilei gaziere relevante.
   (7)   Durata fiecărei runde de licitație este de 30 de minute de la deschiderea rundei de licitație.
   (8)   Capacitatea care urmează să fie oferită în cadrul licitației capacității intra-zilnice este egală, în fiecare oră, cu:
   
                
            
            
               A – C + D
            
         
                
            
            
               unde:
               
                  
                     A
                   este capacitatea tehnică a operatorului de transport și de sistem pentru fiecare dintre produsele standard de capacitate;
               
                  
                     C
                   este capacitatea tehnică vândută anterior, ajustată ținând cont de capacitatea care este oferită din nou în conformitate cu procedurile aplicabile de gestionare a congestiilor;
               
                  
                     D
                   este capacitatea suplimentară, dacă este cazul.
            
         (9)   Operatorii de transport și de sistem publică volumul disponibil de capacitate fermă intra-zilnică oferit, după închiderea ultimei licitații pentru ziua următoare și în conformitate cu articolul 32 alineatul (9).
   (10)   Operatorii de transport și de sistem oferă utilizatorilor rețelei care participă la licitațiile pentru ziua următoare posibilitatea ca ofertele necâștigătoare valabile să participe în mod automat la următoarea licitație intra-zilnică.
   (11)   Capacitatea se alocă în termen de 30 de minute de la închiderea rundei de licitație, cu condiția ca ofertele să fie acceptate și ca operatorul de transport și de sistem să efectueze procesul de alocare a capacității.
   (12)   Rezultatele licitației sunt puse în mod simultan la dispoziția utilizatorilor individuali ai rețelei.
   (13)   Informațiile agregate privind rezultatele licitației sunt publicate cel puțin la sfârșitul fiecărei zile.
   Articolul 16
   Algoritmele de licitație
   (1)   În cazul în care, în cadrul unei licitații, sunt oferite mai multe produse standard de capacitate, algoritmul de licitație respectiv se aplică în mod separat pentru fiecare produs standard de capacitate la momentul alocării sale. Ofertele pentru diferitele produse standard de capacitate sunt luate în considerare în mod independent unele de altele la aplicarea algoritmului de licitație.
   (2)   Pentru licitațiile anuale ale capacității anuale, ale capacității trimestriale și pentru licitațiile periodice ale capacității lunare se aplică un algoritm de licitație cu preț crescător, cu mai multe runde de licitație, astfel cum se prevede la articolul 17.
   (3)   Pentru licitațiile periodice ale capacității pentru ziua următoare și pentru licitațiile capacității intra-zilnice se aplică un algoritm de licitație cu preț uniform, cu o singură rundă de licitație, în conformitate cu articolul 18.
   Articolul 17
   Algoritmul de licitație cu preț crescător
   (1)   Licitațiile cu preț crescător le permit utilizatorilor rețelei să facă oferte de volume ținând cont de prețurile în creștere progresivă, care vor fi anunțate în runde de licitație consecutive, prețul de pornire fiind prețul de rezervă P0.
   (2)   Prima rundă de licitație, cu un preț egal cu prețul de rezervă P0, trebuie să aibă o durată de trei ore. Rundele de licitație ulterioare trebuie să aibă o durată de o oră. Trebuie să existe o perioadă de o oră între rundele de licitație.
   (3)   Oferta trebuie să precizeze:
   
               (a)
            
            
               identitatea utilizatorului rețelei care depune oferta;
            
         
               (b)
            
            
               punctul de interconectare în cauză și direcția fluxului;
            
         
               (c)
            
            
               produsul standard de capacitate pentru care se solicită capacitate;
            
         
               (d)
            
            
               pentru fiecare nivel de tarif, volumul de capacitate pentru produsul standard de capacitate solicitat;
            
         
               (e)
            
            
               în cazul în care se oferă capacitate incrementală, nivelul de ofertă în cauză.
            
         (4)   O ofertă este considerată valabilă dacă este depusă de un utilizator al rețelei și dacă ea respectă toate dispozițiile prezentului articol.
   (5)   Pentru ca utilizatorii rețelei să poată participa la o licitație, este obligatoriu ca utilizatorii rețelei să facă o ofertă de volum în prima rundă de licitație.
   (6)   Operatorii de transport și de sistem le oferă utilizatorilor rețelei posibilitatea de a face în mod automat oferte pentru orice nivel de tarif.
   (7)   După închiderea rundei de licitație relevante, nu se acceptă nicio modificare, retragere sau variație a ofertelor valabile. Toate ofertele valabile devin angajamente obligatorii prin care utilizatorul rețelei se angajează să rezerve volumul de capacitate solicitat la prețul anunțat, cu condiția ca prețul de închidere al licitației să fie cel anunțat în cadrul rundei de licitație relevante.
   (8)   Oferta de volum depusă de un utilizator al rețelei în cadrul oricărei runde de licitație trebuie să fie mai mică sau egală cu capacitatea oferită în cadrul unei licitații date. Oferta de volum depusă de un utilizator al rețelei la un anumit preț trebuie să fie mai mică sau egală cu oferta de volum depusă de acest utilizator al rețelei în runda anterioară, cu excepția cazului în care se aplică dispozițiile de la alineatul (16).
   (9)   Ofertele pot fi depuse, modificate sau retrase în mod liber în cursul unei runde de licitație, cu condiția ca toate ofertele să respecte dispozițiile de la alineatul (8). Ofertele valabile rămân valabile până când sunt modificate sau retrase.
   (10)   Pentru fiecare punct de interconectare și pentru fiecare produs standard de capacitate se definește un nivel mare de tarif și un nivel mic de tarif, iar acestea sunt publicate înaintea desfășurării licitației în cauză. Nivelul mic de tarif se stabilește astfel încât nivelul mare de tarif să fie un multiplu întreg al nivelului mic de tarif.
   (11)   Nivelul mare de tarif se stabilește astfel încât să se reducă la minimum, în măsura posibilului, durata procesului de licitație. Nivelul mic de tarif se stabilește astfel încât să se reducă la minimum, în măsura posibilului, volumul de capacitate nevândut, în cazul în care licitația se închide la un preț mai mare decât prețul de rezervă.
   (12)   În cazul în care cererea agregată la nivelul tuturor utilizatorilor rețelei este mai mică sau egală cu capacitatea oferită la sfârșitul primei runde de licitație, licitația se închide.
   (13)   În cazul în care cererea agregată la nivelul tuturor utilizatorilor rețelei este mai mare decât capacitatea oferită la sfârșitul primei runde de licitație sau al unei runde de licitație ulterioare, se deschide o nouă rundă de licitație cu un preț egal cu prețul din runda de licitație anterioară, la care se adaugă nivelul mare de tarif.
   (14)   În cazul în care cererea agregată la nivelul tuturor utilizatorilor rețelei este egală cu capacitatea oferită la sfârșitul celei de a doua runde de licitație sau al unei runde de licitație ulterioare, licitația se închide.
   (15)   Dacă survine o primă subcotare, are loc o reducere a prețului și se deschide o nouă rundă de licitație. Runda de licitație următoare va avea un preț egal cu prețul aplicabil în runda de licitație care a precedat prima subcotare, la care se adaugă nivelul mic de tarif. Ulterior se deschid noi runde de licitație, în cadrul cărora au loc creșteri ale nivelului mic de tarif, astfel încât cererea agregată la nivelul tuturor utilizatorilor rețelei să devină mai mică sau egală cu capacitatea oferită, etapă în care licitația se închide.
   (16)   Oferta de volum depusă de fiecare utilizator al rețelei în toate rundele de licitație în care se aplică niveluri mici de tarif trebuie să fie mai mică sau egală cu oferta de volum depusă de acest utilizator al rețelei în runda de licitație care a precedat prima subcotare. Oferta de volum depusă de fiecare utilizator al rețelei pentru un nivel mic specific de tarif trebuie să fie mai mică sau egală cu oferta de volum depusă de acest utilizator al rețelei în runda de licitație anterioară caracterizată de niveluri mici de tarif. Oferta de volum depusă de fiecare utilizator al rețelei în toate rundele de licitație în care se aplică niveluri mici de tarif trebuie să fie mai mare sau egală cu oferta de volum depusă de acest utilizator al rețelei în runda de licitație în care a survenit prima subcotare.
   (17)   Dacă cererea agregată la nivelul tuturor utilizatorilor rețelei este mai mare decât capacitatea oferită în runda de licitație cu un preț egal cu cel care a condus la prima subcotare, minus un nivel mic de tarif, licitația se închide. Prețul de închidere este prețul care a condus la prima subcotare, iar ofertele câștigătoare sunt cele depuse în runda de licitație inițială în care a survenit prima subcotare.
   (18)   După fiecare rundă de licitație, cererile depuse de toți utilizatorii rețelei în cadrul unei licitații specifice se publică cât mai curând posibil, în formă agregată.
   (19)   Prețul anunțat pentru ultima rundă de licitație în cursul căreia a fost închisă licitația este considerat a fi prețul de închidere al licitației specifice, cu excepția cazului în care se aplică alineatul (17).
   (20)   Tuturor utilizatorilor rețelei care au depus oferte de volum valabile la prețul de închidere li se alocă respectiva capacitate în funcție de ofertele lor de volum la prețul de închidere. În cazul în care se oferă capacitate incrementală, alocarea capacității incrementale este condiționată de rezultatul obținut în urma testului economic în conformitate cu articolul 22. Utilizatorii rețelei care au câștigat licitația plătesc prețul de închidere al licitației specifice, recurgând la o abordare privind un preț de plătit fix sau la o abordare privind un preț de plătit variabil, astfel cum se prevede la articolul 24 din Regulamentul (UE) 2017/460, precum și orice alte eventuale tarife aplicabile în momentul în care capacitatea care le este alocată poate fi utilizată.
   (21)   După închiderea fiecărei licitații, se publică rezultatul final al licitației, inclusiv capacitățile alocate agregate și prețul de închidere. Utilizatorii rețelei care au câștigat licitația sunt informați cu privire la volumul de capacități care le sunt alocate, iar informațiile individuale sunt comunicate numai părților interesate. În cazul în care se alocă capacitate incrementală, prezentul alineat se aplică numai rezultatelor licitației al cărei nivel de ofertă pune la dispoziție cel mai mare volum de capacitate care a condus la un test economic pozitiv în conformitate cu articolul 22 alineatul (3).
   (22)   Dacă o licitație cu preț crescător nu s-a încheiat până la momentul în care este programată să înceapă (conform calendarului licitației) următoarea licitație a capacității acoperind aceeași perioadă, prima licitație se închide și nu se alocă nicio capacitate. Capacitatea este oferită în cadrul următoarei licitații relevante.
   Articolul 18
   Algoritmul de licitație cu preț uniform
   (1)   În cadrul unei licitații cu preț uniform, există o singură rundă de licitație în care utilizatorul rețelei face o ofertă de preț și de cantitate.
   (2)   În cursul unei runde de licitație a unei licitații date, utilizatorii rețelei pot prezenta până la 10 oferte. Fiecare ofertă este tratată în mod independent de celelalte oferte. După închiderea rundei de licitație, ofertele rămase nu pot fi modificate sau retrase.
   (3)   Oferta trebuie să precizeze:
   
               (a)
            
            
               identitatea utilizatorului rețelei care depune oferta;
            
         
               (b)
            
            
               punctul de interconectare în cauză și direcția fluxului;
            
         
               (c)
            
            
               produsul standard de capacitate pentru care se solicită capacitate;
            
         
               (d)
            
            
               volumul de capacitate pentru produsul standard de capacitate solicitat, care trebuie să fie mai mic sau egal cu capacitatea oferită în cadrul unei licitații specifice;
            
         
               (e)
            
            
               volumul minim de capacitate pentru produsul standard de capacitate respectiv pe care utilizatorul rețelei acceptă să îi fie alocat în conformitate cu algoritmul relevant, în cazul în care utilizatorului rețelei nu i se alocă volumul solicitat în conformitate cu litera (d);
            
         
               (f)
            
            
               prețurile de ofertă pe care utilizatorul rețelei este dispus să le plătească pentru capacitatea solicitată, care nu trebuie să fie mai mici decât prețul de rezervă aplicabil pentru produsul de capacitate standard relevant. Ofertele ale căror prețuri de ofertă sunt mai mici decât prețul de rezervă nu se acceptă.
            
         (4)   Operatorul de transport și de sistem clasifică toate ofertele pentru un anumit produs standard de capacitate în ordinea descrescătoare a prețului lor de ofertă.
   (5)   Toate ofertele rămase la momentul închiderii rundei de licitație se consideră ca fiind obligatorii pentru utilizatorii rețelei cărora le este alocat cel puțin volumul minim de capacitate solicitat în conformitate cu alineatul (3) litera (e).
   (6)   După clasificarea ofertelor în conformitate cu alineatul (4) și sub rezerva dispozițiilor de la alineatele (7)-(10), capacitatea se alocă ofertelor în funcție de clasamentul de preț. Toate ofertele cărora li se alocă capacitate sunt considerate ca fiind câștigătoare. După alocarea capacității, volumul de capacități alocate se scade din capacitatea nealocată rămasă.
   (7)   După aplicarea alineatului (6) și sub rezerva dispozițiilor de la alineatul (9), în cazul în care volumul de capacitate pentru care a licitat un utilizator al rețelei depășește capacitatea nealocată rămasă (după ce capacitatea fost alocată utilizatorilor rețelei care introduc oferte mai mari), acestui utilizator al rețelei i se alocă o capacitate egală cu capacitatea nealocată rămasă.
   (8)   După aplicarea alineatului (7) și sub rezerva dispozițiilor de la alineatul (9), în cazul în care două sau mai multe oferte indică același preț de ofertă, iar volumul de capacitate rămas relevant, pentru care s-a licitat în total în cadrul acestor oferte, depășește volumul nealocat rămas, volumul nealocat rămas se alocă proporțional cu cantitățile solicitate în fiecare dintre aceste oferte.
   (9)   În cazul în care volumul ce urmează să fie alocat pentru o ofertă în temeiul alineatului (6), (7) sau (8) este mai mic decât volumul minim de capacitate prevăzut la alineatul (3) litera (e), oferta se consideră ca fiind necâștigătoare și se efectuează o alocare revizuită ținând cont de oferta (ofertele) de preț egală (egale) rămasă (rămase) în conformitate cu alineatul (8) sau se efectuează o alocare în ceea ce privește următoarea ofertă de preț, în conformitate cu alineatul (6).
   (10)   În cazul în care volumul rămas care urmează să fie alocat în ceea ce privește orice ofertă în temeiul alineatului (6), (7), (8) sau (9) este egal cu zero, nu se mai alocă capacitate ofertelor rămase. Ofertele respective sunt considerate necâștigătoare.
   (11)   Prețul de închidere se definește ca prețul celei mai mici oferte câștigătoare, dacă cererea depășește oferta la prețul de rezervă. În toate celelalte cazuri, prețul de închidere trebuie să fie egal cu prețul de rezervă. Utilizatorii rețelei care au câștigat licitația plătesc prețul de închidere al licitației specifice, recurgând la o abordare privind un preț de plătit fix sau la o abordare privind un preț de plătit variabil, astfel cum se prevede la articolul 24 din Regulamentul (UE) 2017/460, precum și orice alte eventuale tarife aplicabile la momentul în care capacitatea care le este alocată poate fi utilizată.
   CAPITOLUL IV
   
      AGREGAREA DE CAPACITATE ÎN PUNCTELE DE INTERCONECTARE
   
   Articolul 19
   Produsele de capacitate agregată
   Operatorii de transport și de sistem adiacenți oferă în comun produse de capacitate agregată, în conformitate cu următoarele principii:
   
               1.
            
            
               de ambele părți ale unui punct de interconectare, întreaga capacitate fermă este oferită ca și capacitate agregată, în măsura în care, de ambele părți ale unui punct de interconectare, este disponibilă capacitate fermă sau incrementală;
            
         
               2.
            
            
               operatorii de transport și de sistem oferă capacitate pentru produsele standard de capacitate relevante prin intermediul unei platforme de rezervare, în conformitate cu articolul 37 și în conformitate cu procedura de alocare aplicabilă prevăzută în capitolul III;
            
         
               3.
            
            
               capacitatea agregată care urmează să fie oferită de operatorii de transport și de sistem în cauză într-un punct de interconectare se contractează prin intermediul unei proceduri de alocare unice;
            
         
               4.
            
            
               utilizatorii rețelei respectă clauzele și condițiile aplicabile menționate în contractul (contractele) de transport al (ale) operatorilor de transport și de sistem în cauză, începând cu momentul contractării capacității de transport;
            
         
               5.
            
            
               în cazul în care, de o parte a unui punct de interconectare, este disponibilă mai multă capacitate fermă decât de cealaltă parte, pentru orice perioadă luată în considerare, operatorul de transport și de sistem cu cea mai mare capacitate fermă disponibilă poate oferi această capacitate suplimentară utilizatorilor rețelei sub forma unui produs neagregat, în conformitate cu calendarul licitației și cu următoarele norme:
               
                           (a)
                        
                        
                           dacă, de cealaltă parte a punctului de interconectare, există un contract de transport neagregat, poate fi oferită capacitate neagregată în limita volumelor și a duratei prevăzute în contractul de transport existent de cealaltă parte;
                        
                     
                           (b)
                        
                        
                           în cazul în care această capacitate suplimentară nu face obiectul alineatului (5) litera (a), ea poate fi oferită pentru o perioadă de maximum un an;
                        
                     
         
               6.
            
            
               orice capacitate neagregată alocată în conformitate cu alineatul (5) poate fi utilizată și nominalizată ca atare. De asemenea, ea poate fi comercializată pe piața secundară;
            
         
               7.
            
            
               operatorii de transport și de sistem adiacenți instituie o procedură de nominalizare comună pentru capacitatea agregată, oferind utilizatorilor rețelei posibilitatea de a nominaliza fluxurile capacității lor agregate prin intermediul unei singure nominalizări;
            
         
               8.
            
            
               obligațiile de a oferi capacitate agregată se aplică, în măsura în care sunt relevante, și piețelor secundare de capacitate. Fără a aduce atingere alineatului (1), capacitatea alocată inițial sub formă de capacitate agregată nu poate fi revândută decât sub formă de capacitate agregată pe piața secundară;
            
         
               9.
            
            
               în cazul în care două sau mai multe puncte de interconectare leagă aceleași două sisteme de intrare/ieșire adiacente, respectivii operatori de transport și de sistem adiacenți oferă capacitățile disponibile în punctele de interconectare într-un singur punct de interconectare virtual. În cazul în care sunt implicați mai mult de doi operatori de transport și de sistem deoarece capacitatea unuia sau a ambelor sisteme de intrare/ieșire este comercializată de mai mult de un operator de transport și de sistem, punctul de interconectare virtual include, în măsura posibilului, toți acești operatori de transport și de sistem. În toate cazurile, se stabilește un punct de interconectare virtual numai dacă sunt îndeplinite următoarele condiții:
               
                           (a)
                        
                        
                           capacitatea tehnică totală în punctele de interconectare virtuale este mai mare sau egală cu suma capacităților tehnice în fiecare dintre punctele de interconectare care contribuie la punctele de interconectare virtuale;
                        
                     
                           (b)
                        
                        
                           ele contribuie la o utilizare rentabilă și eficientă a sistemului, inclusiv a normelor prevăzute la articolul 16 din Regulamentul (CE) nr. 715/2009, dar fără a se limita la acestea.
                        
                     
         Operatorii de transport și de sistem adiacenți demarează analiza necesară și stabilesc puncte de interconectare virtuale nu mai târziu de 1 noiembrie 2018.
   Articolul 20
   Alinierea clauzelor și a condițiilor principale pentru produsele de capacitate agregată
   (1)   Înainte de 6 ianuarie 2018 și după consultarea părților implicate, ENTSOG creează un catalog al clauzelor și condițiilor principale din contractul (contractele) de transport al (ale) operatorilor de transport și de sistem pentru produsele de capacitate agregată. ENTSOG analizează contractele de transport existente, identificând și clasificând diferențele dintre principalele clauze și condiții și motivele pentru care au apărut aceste diferențe, și publică aceste concluzii într-un raport.
   (2)   Pe baza raportului menționat la alineatul (1) și după consultarea utilizatorilor rețelei, ENTSOG elaborează și publică, în termen de șase luni de la publicarea raportului, un model de clauze și condiții principale care să acopere prevederile contractuale neafectate de diferențe fundamentale între principiile sau jurisprudența legislației naționale, pentru oferta de produse de capacitate agregată.
   (3)   Agenția, ținând seama în mod corespunzător de avizele autorităților naționale de reglementare, furnizează un aviz cu privire la modelul de clauze și condiții principale într-un termen de trei luni suplimentare. Ținând seama de avizul prezentat de agenție, ENTSOG publică pe site-ul său web modelul final de clauze și condiții principale nu mai târziu de trei luni de la primirea avizului agenției.
   (4)   După publicarea modelului final de clauze și condiții principale, operatorii de transport și de sistem, sub rezerva aprobării din partea autorității naționale de reglementare, pot aplica clauzele și condițiile stabilite în model în cazul produselor de capacitate agregată nou contractate.
   Articolul 21
   Agregarea în cazul contractelor de transport existente
   (1)   Utilizatorii rețelei care sunt părți la contracte de transport pentru capacitate neagregată în punctele de interconectare respective vizează să ajungă la un acord privind agregarea capacității prin acorduri contractuale („acord de agregare”), în conformitate cu dispozițiile prevăzute la articolul 19. Acești utilizatori ai rețelei și operatori de transport și de sistem raportează autorităților naționale de reglementare relevante cu privire la toate acordurile de agregare încheiate de toate părțile la contractele de transport existente.
   (2)   Operatorii de transport și de sistem care sunt părți la contractele de transport existente pot participa în orice moment la discuțiile cu privire la acordurile de agregare, la invitația utilizatorilor rețelei care sunt părți la contractele de transport existente.
   (3)   Începând cu 1 ianuarie 2018, operatorii de transport și de sistem oferă un serviciu gratuit de conversie a capacității utilizatorilor rețelei care dețin capacitate neagregată necorelată la unul dintre capetele unui punct de interconectare. Acest serviciu de conversie a capacității se aplică în cazul produselor de capacitate anuală, trimestrială sau lunară pentru capacitatea agregată fermă la punctul de interconectare respectiv pe care utilizatorul rețelei a trebuit să o achiziționeze deoarece la celălalt capăt al punctului de interconectare operatorul de transport și de sistem adiacent a oferit capacitate neagregată insuficientă. Acest serviciu se oferă în mod nediscriminatoriu și împiedică aplicarea de taxe suplimentare utilizatorilor rețelei pentru capacitatea pe care o dețin deja. În special, plățile pentru partea din capacitatea agregată contractată pe care utilizatorii rețelei o dețin deja sub formă de capacitate neagregată necorelată sunt limitate la o eventuală primă de licitație. Acest serviciu se bazează pe modelul de conversie pe care îl elaborează în prezent ENTSOG și care va fi finalizat cel târziu până la 1 octombrie 2017, după consultarea părților interesate și a agenției. Punerea în aplicare poate fi facilitată de platforma (platformele) de rezervare a capacității menționată (menționate) la articolul 37. Utilizarea acestui serviciu se raportează anual către autoritățile naționale de reglementare respective.
   (4)   În cazul în care se ajunge la un acord de agregare între utilizatorii rețelei respectivi, operatorii de transport și de sistem implicați în punctul de interconectare sunt informați de îndată de către părți cu privire la acordul de agregare prevăzut și se procedează la punerea în aplicare a transferului capacității în cauză. În orice caz, acordul de agregare este pus în aplicare sub rezerva respectării clauzelor și condițiilor aplicabile ale contractelor de transport aferente existente. După punerea în aplicare a acordului de agregare, capacitatea relevantă este considerată drept capacitate agregată.
   (5)   În orice caz, durata acordurilor de agregare privind capacitatea agregată stabilită în temeiul modificării contractelor existente nu depășește durata contractelor de transport inițiale.
   (6)   Toate capacitățile sunt agregate cât mai curând posibil. Contractele de transport existente pentru capacitatea neagregată nu pot fi reînnoite, prelungite sau reportate după data expirării lor. Aceste capacități devin disponibile începând cu data expirării contractelor de transport.
   CAPITOLUL V
   
      PROCESUL DE CAPACITATE INCREMENTALĂ
   
   Articolul 22
   Testul economic
   (1)   Testul economic prevăzut în prezentul articol este efectuat de operatorul (operatorii) sistemului (sistemelor) de transport sau de autoritatea națională de reglementare, conform deciziei autorității naționale de reglementare, pentru fiecare nivel de ofertă de capacitate incrementală stabilit după obținerea, de către operatorii de transport și de sistem implicați, a angajamentelor obligatorii ale utilizatorilor rețelei privind contractarea de capacitate și el este alcătuit din următorii parametri:
   
               (a)
            
            
               valoarea actualizată a angajamentelor obligatorii ale utilizatorilor rețelei pentru contractarea de capacitate, care se calculează ca suma actualizată a următorilor parametri:
               
                           (i)
                        
                        
                           suma dintre prețurile de referință estimate respective și o primă de licitație potențială și o primă minimă obligatorie potențială, înmulțită cu volumul de capacitate incrementală contractată;
                        
                     
                           (ii)
                        
                        
                           suma dintre o primă de licitație potențială și o primă de licitație minimă obligatorie potențială, înmulțită cu volumul de capacitate disponibilă care a fost contractat în combinație cu capacitatea incrementală;
                        
                     
         
               (b)
            
            
               valoarea actuală a creșterii estimate a venitului autorizat sau a venitului-țintă al operatorului de transport și de sistem asociat capacității incrementale incluse în nivelul de ofertă respectiv, astfel cum a fost aprobată de autoritatea națională de reglementare relevantă în conformitate cu articolul 28 alineatul (2);
            
         
               (c)
            
            
               factorul f.
            
         (2)   Rezultatul aplicării testului economic este:
   
               (a)
            
            
               pozitiv, atunci când valoarea parametrului stabilit la alineatul (1) litera (a) este cel puțin egală cu partea din parametrul stabilit la alineatul (1) litera (b), astfel cum este definit de factorul f;
            
         
               (b)
            
            
               negativ, atunci când valoarea parametrului stabilit la alineatul (1) litera (a) este mai mică decât partea din parametrul stabilit la alineatul (1) litera (b), astfel cum este definit de factorul f.
            
         (3)   Se demarează un proiect de capacitate incrementală în cazul în care testul economic dă un rezultat pozitiv de ambele părți ale unui punct de interconectare pentru cel puțin un nivel de ofertă care include capacitate incrementală. În cazul în care testul economic dă rezultate pozitive pentru mai mult de un nivel de ofertă, se utilizează nivelul de ofertă cu cel mai mare volum de capacitate care a dus la un rezultat pozitiv pentru a continua proiectul de capacitate incrementală până la intrarea în funcțiune. În cazul în care nu se obțin rezultate pozitive pentru niciun nivel de ofertă, se pune capăt procesului de capacitate incrementală.
   Articolul 23
   Factorul f
   
   (1)   Atunci când aplică testul economic menționat la articolul 22, autoritatea națională de reglementare stabilește nivelul factorului f pentru un nivel de ofertă dat, ținând seama de următoarele aspecte:
   
               (a)
            
            
               volumul de capacitate tehnică rezervat în conformitate cu articolul 8 alineatele (8) și (9);
            
         
               (b)
            
            
               externalitățile pozitive generate de proiectul de capacitate incrementală pe piață sau în cadrul rețelei de transport, sau în cazul amândurora;
            
         
               (c)
            
            
               durata angajamentelor obligatorii ale utilizatorilor rețelei pentru contractarea de capacitate în raport cu durata de viață economică a activului;
            
         
               (d)
            
            
               măsura în care se așteaptă ca cererea de capacitate stabilită în cadrul proiectului de capacitate incrementală să continue dincolo de sfârșitului orizontului de timp utilizat în cazul testului economic.
            
         (2)   Dacă testul economic dă un rezultat pozitiv, costurile investițiilor asociate cu capacitatea incrementală se reflectă într-o creștere a venitului autorizat sau a venitului-țintă în conformitate cu normele naționale aplicabile.
   Articolul 24
   Comasarea într-un test economic unic
   (1)   Pentru a facilita oferirea de produse de capacitate agregată, parametrii individuali ai testului economic utilizați de operatorii de transport și de sistem pentru un nivel de ofertă dat sunt comasați într-un test economic unic.
   (2)   Testul economic unic este alcătuit din următorii parametri:
   
               (a)
            
            
               valoarea actuală a angajamentelor obligatorii ale utilizatorilor rețelei pentru contractarea de capacitate agregată, care reprezintă suma valorilor calculate în conformitate cu articolul 22 alineatul (1) litera (a) de către operatorii de transport și de sistem implicați;
            
         
               (b)
            
            
               suma valorilor individuale actuale ale creșterii estimate în ceea ce privește venitul autorizat sau venitul-țintă al operatorilor de transport și de sistem implicați, care este atribuibilă capacității incrementale ale unui nivel de ofertă specific;
            
         
               (c)
            
            
               factorul f, ce definește partea din parametru prevăzută la litera (b) care trebuie acoperită de parametrul stabilit la litera (a) și care le permite tuturor operatorilor de transport și de sistem implicați să acopere, în mod individual, părțile lor respective, definite în prealabil.
            
         (3)   Rezultatul aplicării testului economic unic este pozitiv dacă toate testele economice de fond duc la rezultate pozitive, astfel cum se prevede la articolul 22 alineatul (2) litera (a), ținând seama de o posibilă redistribuire a veniturilor în conformitate cu alineatele (4) și (5). În caz contrar, rezultatul aplicării testului economic este negativ.
   (4)   În cazul în care o redistribuire a veniturilor ar putea duce la o scădere a nivelului de angajamente obligatorii ale utilizatorilor rețelei pentru contractarea de capacitate necesar pentru un rezultat pozitiv al testului economic unic, operatorii de transport și de sistem pot transmite autorităților naționale de reglementare relevante, în vederea unor aprobări coordonate, mecanismele de redistribuire a veniturilor provenind din capacitatea incrementală.
   (5)   O redistribuire a veniturilor poate fi efectuată după cum urmează:
   
               (a)
            
            
               în timpul procesului de comasare a parametrilor individuali ai testului economic într-un test economic unic;
            
         
               (b)
            
            
               în cazul în care testul economic unic dă un rezultat negativ, în timp ce, simultan, nivelul angajamentului obligatoriu al utilizatorilor rețelei privind contractarea de capacitate depășește minimul necesar pentru acoperirea valorii actuale individuale a creșterii venitului autorizat sau a venitului-țintă pentru cel puțin unul dintre operatorii de transport și de sistem implicați.
            
         Articolul 25
   Cerințele de publicare referitoare la testul economic
   (1)   În cazul unui proiect de capacitate incrementală dat, operatorul (operatorii) sistemului (sistemelor) de transport prezintă autorității (autorităților) naționale de reglementare relevante, spre aprobare, următoarele informații pentru fiecare nivel de ofertă:
   
               (a)
            
            
               prețurile de referință estimate pentru orizontul de timp al ofertei inițiale de capacitate incrementală utilizate pentru calculul parametrului prevăzut la articolul 22 alineatul (1) litera (a) și la articolul 24 alineatul (2) litera (a), în cazul în care se aplică un test economic separat sau, respectiv, un test economic unic;
            
         
               (b)
            
            
               parametrii prevăzuți la articolul 22 alineatul (1) literele (b)-(c) și la articolul 24 alineatul (2) literele (b)-(c), în cazul în care se aplică un test economic separat sau, respectiv, un test economic unic;
            
         
               (c)
            
            
               dacă este cazul, intervalul în care se situează nivelul primei minime obligatorii menționate la articolul 33 alineatul (4) din Regulamentul (UE) 2017/460 pentru fiecare nivel de ofertă și pentru fiecare punct de interconectare, aplicată în cadrul primei licitații și, eventual, în cadrul licitațiilor ulterioare în care se oferă capacitate incrementală în modul definit la articolul 33 alineatul (3) din Regulamentul (UE) 2017/460.
            
         (2)   În urma aprobării de către autoritatea (autoritățile) națională(e) de reglementare relevantă(e), operatorul (operatorii) sistemului (sistemelor) de transport implicat (implicați) trebuie să publice informațiile prevăzute la alineatul (1), astfel cum se prevede la articolul 28 alineatul (3).
   Articolul 26
   Evaluarea cererii de pe piață
   (1)   Imediat după începerea licitației anuale a capacității anuale cel puțin în fiecare an impar, operatorii de transport și de sistem cooperează în cadrul proceselor de evaluare a cererii de pe piață de capacitate incrementală și efectuează studii tehnice pentru proiectele de capacitate incrementală pentru punctele lor comune de interconectare. Prima evaluare a cererii va fi efectuată în 2017, începând cu intrarea în vigoare a prezentului regulament.
   (2)   În termen de cel mult opt săptămâni de la începerea licitației anuale a capacității anuale, cel puțin în fiecare an impar, operatorii de transport și de sistem în cauză aflați de fiecare parte a graniței unui sistem de intrare/ieșire elaborează rapoarte comune de evaluare a cererii de pe piață, fiecare dintre acestea acoperind toate punctele de interconectare aflate la cel puțin una dintre granițele unui sistem de intrare/ieșire. Raportul de evaluare a pieței evaluează cererea estimată de capacitate incrementală de la nivelul tuturor utilizatorilor rețelei, în conformitate cu alineatul (8), și precizează dacă se inițiază un proiect de capacitate incrementală.
   (3)   Raportul de evaluare a cererii de pe piață se publică în una sau mai multe limbi oficiale ale statului membru și, în măsura posibilului, în engleză, pe site-urile web ale operatorilor de transport și de sistem în cauză, în termen de cel mult 16 săptămâni de la începerea licitației anuale a capacității anuale, cel puțin în fiecare an impar.
   (4)   ENTSOG coordonează și sprijină realizarea rapoartelor de evaluare a cererii, inclusiv prin furnizarea unui model standard și prin publicarea rapoartelor pe site-ul web al ENTSOG.
   (5)   În cazul în care utilizatorii rețelei își depun cererea de capacitate în termen de cel mult 8 săptămâni de la începerea licitației anuale a capacității anuale în anii cu număr par, operatorii de transport și de sistem în cauză pot conveni să efectueze o evaluare a cererii de pe piață și într-un an par, cu condiția ca:
   
               (a)
            
            
               procesul prevăzut la articolele 26-30 să poată fi încheiat înainte de începutul următorului ciclu de evaluare a cererii menționat la alineatul (1); și
            
         
               (b)
            
            
               ca respectivul calendar al licitației să fie respectat.
            
         (6)   Operatorii de transport și de sistem examinează indiciile neobligatorii privind cererea depuse în termen de cel mult 8 săptămâni de la începerea licitației anuale în cadrul evaluării în curs a cererii de pe piață.
   (7)   Operatorii de transport și de sistem pot lua în considerare indiciile neobligatorii privind cererea depuse după termenul stabilit la alineatul (6) în cadrul evaluării în curs a cererii de pe piață sau pot să le introducă în următoarea evaluare a cererii de pe piață.
   (8)   Indiciile neobligatorii privind cererea menționate la alineatele (6) și (7) trebuie să conțină cel puțin următoarele informații:
   
               (a)
            
            
               cele două sau mai multe sisteme de intrare/ieșire adiacente pentru care s-a formulat cererea de capacitate incrementală – la una sau la ambele părți ale unui punct de interconectare – precum și direcția solicitată;
            
         
               (b)
            
            
               anul (anii) gazier(i) pentru care s-a formulat cererea de capacitate incrementală;
            
         
               (c)
            
            
               volumul de capacitate solicitat între sistemele de intrare/ieșire respective;
            
         
               (d)
            
            
               informațiile referitoare la indiciile neobligatorii privind cererea care au fost sau care vor fi prezentate altor operatori de transport și de sistem, în cazul în care aceste indicii sunt legate între ele, cum ar fi cererea de capacități în mai multe puncte de interconectare asociate.
            
         (9)   Utilizatorii rețelei indică dacă cererea lor face obiectul unor condiții în legătură cu alineatul (8) literele (a)-(d).
   (10)   Operatorii de transport și de sistem răspund indiciilor neobligatorii privind cererea în termen de 16 săptămâni de la începerea licitațiilor anuale sau în termen de opt săptămâni de la primirea indiciilor privind cererea în conformitate cu alineatul (7). Răspunsul trebuie să includă cel puțin următoarele elemente:
   
               (a)
            
            
               dacă cererea indicată poate fi luată în considerare de operatorul de transport și de sistem în cadrul procesului în curs; sau
            
         
               (b)
            
            
               dacă, în cazul unor indicii privind cererea în conformitate cu alineatul (7), acestea sunt insuficiente pentru a se lua în considerare inițierea unui proces de capacitate incrementală în conformitate cu alineatul (5); sau
            
         
               (c)
            
            
               în cadrul cărui raport de evaluare a cererii de pe piață, în conformitate cu alineatul (3), va fi evaluată cererea, cu condiția ca cererea indicată să nu poate fi luată în considerare în conformitate cu litera (a) sau (b), fapt care trebuie justificat.
            
         (11)   Un operator de transport și de sistem poate percepe taxe pentru activitățile care decurg din depunerea indiciilor neobligatorii privind cererea. Aceste taxe reflectă costurile administrative pentru depunerea cererii, fac obiectul aprobării de către autoritatea națională de reglementare și sunt publicate pe site-ul web al operatorului de transport și de sistem. Aceste taxe sunt rambursate respectivului utilizator al rețelei în cazul în care testul economic pentru cel puțin un nivel de ofertă care include capacitatea incrementală în fiecare punct de interconectare dă rezultate pozitive.
   (12)   Raportul de evaluare a cererii de pe piață ia în considerare toate criteriile următoare:
   
               (a)
            
            
               dacă planul de dezvoltare a rețelei pe 10 ani la nivelul Uniunii identifică o diferență de capacitate fizică prin care o anumită regiune este subalimentată într-un scenariu de vârf rezonabil și atunci când oferirea de capacitate incrementală în punctul de interconectare în cauză ar putea reduce decalajul; sau dacă un plan național de dezvoltare a rețelei identifică o cerință de transport fizic concretă și durabilă;
            
         
               (b)
            
            
               dacă nu este disponibil niciun produs standard de capacitate anuală care să lege două sisteme de intrare/ieșire adiacente în cadrul licitației anuale a capacității anuale pentru anul în care s-ar putea oferi pentru prima dată capacitate incrementală și în cei trei ani care urmează, deoarece toată capacitatea a fost contractată;
            
         
               (c)
            
            
               dacă utilizatorii rețelei au prezentat indicii neobligatorii privind cererea prin care solicită capacitate incrementală pentru un număr consecutiv de ani și dacă toate celelalte mijloace eficiente din punct de vedere economic pentru maximizarea disponibilității capacității existente au fost epuizate.
            
         (13)   Raportul de evaluare a cererii de pe piață trebuie să includă cel puțin următoarele elemente:
   
               (a)
            
            
               o concluzie referitoare la oportunitatea de a iniția un proiect de capacitate incrementală;
            
         
               (b)
            
            
               indiciile neobligatorii agregate privind cererea primite nu mai târziu de opt săptămâni de la începerea licitației anuale a capacității anuale în anul de publicare a raportului respectiv de evaluare a cererii;
            
         
               (c)
            
            
               indiciile neobligatorii agregate privind cererea depuse după termenul-limită menționat la alineatul (6) în timpul procesului de capacitate incrementală anterior, în cazul în care aceste indicii privind cererea nu au fost luate în considerare în evaluarea anterioară a cererii;
            
         
               (d)
            
            
               indiciile neobligatorii agregate privind cererea depuse în conformitate cu alineatul (7), în cazul în care operatorii de transport și de sistem au decis să le ia în considerare în cadrul evaluării în curs a cererii de pe piață;
            
         
               (e)
            
            
               o evaluare a volumului preconizat, a direcției și a duratei cererii pentru capacitate incrementală în punctele de interconectare cu fiecare sistem de intrare/ieșire adiacent sau cu conductele de interconectare;
            
         
               (f)
            
            
               o concluzie în legătură cu intenția de a desfășura studii tehnice pentru proiectele de capacitate incrementală, precizând punctele de interconectare și nivelul preconizat al cererii;
            
         
               (g)
            
            
               eșalonările provizorii ale proiectului de capacitate incrementală, studiile tehnice și consultarea menționată la articolul 27 alineatul (3);
            
         
               (h)
            
            
               o concluzie privind tipurile de taxe care vor fi introduse, dacă este cazul, în conformitate cu alineatul (10);
            
         
               (i)
            
            
               tipurile și, în cazul în care este disponibilă, amploarea agregată a indiciilor privind cererea condiționată în conformitate cu alineatul (9);
            
         
               (j)
            
            
               modul în care operatorii de transport și de sistem intenționează să aplice articolul 11 alineatul (3) în ceea ce privește limitarea numărului de ani oferiți în cadrul licitațiilor anuale ale capacității anuale în procesul de capacitate incrementală.
            
         (14)   Operatorii de transport și de sistem și autoritățile naționale de reglementare competente publică punctele de contact aferente proiectelor de capacitate incrementală inițiate odată cu publicarea raportului de evaluare a cererii de pe piață și actualizează aceste informații în mod regulat pe întreaga durată a proiectului.
   Articolul 27
   Etapa de proiectare
   (1)   Ziua următoare datei publicării raportului de evaluare a cererii de pe piață începe în etapa de proiectare, în cazul în care raportul de evaluare a cererii de pe piață identifică o cerere de proiecte de capacitate incrementală.
   (2)   Operatorii de transport și de sistem care își desfășoară activitatea la punctul de interconectare respectiv efectuează studii tehnice vizând proiectele de capacitate incrementală în vederea conceperii proiectului de capacitate incrementală și a proiectării nivelurilor de ofertă coordonate pe baza fezabilității tehnice și a rapoartelor de evaluare a cererii de pe piață.
   (3)   În termen de cel mult 12 săptămâni de la începutul etapei de proiectare, operatorii de transport și de sistem în cauză efectuează o consultare publică comună privind proiectul de propunere de proiect, în una sau mai multe limbi oficiale ale statului membru și, în măsura posibilului, în limba engleză, pe o perioadă de cel puțin o lună și de cel mult două luni. Acești operatori iau toate măsurile rezonabile pentru a asigura coordonarea transfrontalieră.
   Consultarea trebuie să cuprindă cel puțin la următoarele elemente:
   
               (a)
            
            
               o descriere a proiectului de capacitate incrementală, inclusiv o estimare a costurilor;
            
         
               (b)
            
            
               nivelurile de ofertă pentru produsele de capacitate agregată în punctul de interconectare;
            
         
               (c)
            
            
               dacă este cazul, pe baza indiciilor privind cererea condiționată, mecanismul alternativ de alocare propus al operatorilor de transport și de sistem, inclusiv justificarea acestuia;
            
         
               (d)
            
            
               eșalonările provizorii ale proiectului de capacitate incrementală;
            
         
               (e)
            
            
               normele și condițiile generale pe care utilizatorii rețelei trebuie să le accepte pentru a participa și a avea acces la capacitate în cadrul etapei obligatorii de alocare a capacității a procesului de capacitate incrementală, inclusiv orice garanții care urmează să fie furnizate de utilizatorii rețelei și modul în care posibilele întârzieri înregistrate în furnizarea de capacitate sau în cazul unei perturbări a proiectului sunt abordate din punct de vedere contractual;
            
         
               (f)
            
            
               în cazul în care pentru proiectul de capacitate incrementală este urmată o abordare privind un preț fix, elementele IND și RP descrise la articolul 24 litera (b) din Regulamentul (UE) 2017/460;
            
         
               (g)
            
            
               nivelul angajamentelor utilizatorului, exprimate ca o estimare a factorului f, astfel cum este aplicată în conformitate cu articolul 23, care, după consultarea cu operatorii de transport și de sistem, este propus și aprobat ulterior de autoritățile naționale de reglementare în cauză;
            
         
               (h)
            
            
               orice indicii suplimentare privind cererea primite în conformitate cu articolul 26 alineatul (7);
            
         
               (i)
            
            
               dacă respectiva capacitate incrementală ar putea avea ca rezultat o scădere susținută și semnificativă în ceea ce privește utilizarea altor infrastructuri de gaze neamortizate în cadrul aceluiași sistem de intrare/ieșire sau al unor sisteme de intrare/ieșire adiacente sau de-a lungul aceleiași rute de transport de gaze.
            
         (4)   În procesul de proiectare a nivelurilor de ofertă coordonate, operatorii de transport și de sistem cooperează îndeaproape cu autoritățile naționale de reglementare și asigură coordonarea transfrontalieră, cu scopul de a permite depunerea unor oferte de capacitate incrementală ca produse agregate. Propunerea de proiect și conceperea de niveluri de ofertă coordonate ține seama de rezultatele consultării menționate la alineatul (3).
   Articolul 28
   Aprobarea și publicarea
   (1)   În urma consultării și finalizării etapei de proiectare pentru un proiect de capacitate incrementală în conformitate cu articolul 27, operatorii de transport și de sistem implicați transmit propunerea de proiect pentru un proiect de capacitate incrementală autorităților naționale de reglementare relevante, în vederea unor aprobări coordonate. Propunerea de proiect este publicată, de asemenea, de operatorii de transport și de sistem implicați în una sau mai multe limbi oficiale ale statului membru și, în măsura posibilului, în limba engleză și cuprinde cel puțin următoarele informații:
   
               (a)
            
            
               toate nivelurile de ofertă, reflectând gama de cerere preconizată de capacitate incrementală în punctele de interconectare relevante, ca urmare a proceselor prevăzute la articolul 27 alineatul (3) și la articolul 26;
            
         
               (b)
            
            
               normele și condițiile generale pe care un utilizator al rețelei trebuie să le accepte pentru a participa și a avea acces la capacitate în cadrul etapei obligatorii de alocare a capacității a procesului de capacitate incrementală, inclusiv orice garanții reale care urmează să fie furnizate de utilizatorii rețelei și modul în care posibilele întârzieri în furnizarea de capacitate sau în cazul unei perturbări a proiectului sunt abordate la nivel contractual;
            
         
               (c)
            
            
               eșalonarea proiectului de capacitate incrementală, inclusiv modificările care au survenit ca urmare a consultării descrise la articolul 27 alineatul (3), precum și măsurile de prevenire a întârzierilor și de reducere la minimum a impactului întârzierilor;
            
         
               (d)
            
            
               parametrii definiți la articolul 22 alineatul (1);
            
         
               (e)
            
            
               dacă ar fi necesar un orizont de timp extins în condiții excepționale pentru contractarea de capacitate pentru o perioadă suplimentară de până la cinci ani în plus față de alocarea de până la 15 ani de după începutul utilizării operaționale, în conformitate cu articolul 30;
            
         
               (f)
            
            
               dacă este cazul, mecanismul alternativ de alocare propus, inclusiv justificarea acestuia în conformitate cu articolul 30 alineatul (2), precum și condițiile aprobate de operatorul de transport și de sistem pentru etapa obligatorie în conformitate cu articolul 30 alineatul (3);
            
         
               (g)
            
            
               în cazul în care pentru proiectul de capacitate incrementală este urmată o abordare privind un preț fix, elementele descrise la articolul 24 litera (b) din Regulamentul (UE) 2017/460.
            
         (2)   În termen de șase luni de la primirea propunerii complete de proiect de către ultima dintre autoritățile naționale de reglementare competente, respectivele autorități naționale de reglementare publică decizii coordonate privind propunerea de proiect definită la alineatul (1), în una sau mai multe limbi oficiale ale statului membru și, în măsura posibilului, în limba engleză. Aceste decizii trebuie să includă justificări. Autoritățile naționale de reglementare se informează reciproc în legătură cu primirea propunerii de proiect și cu integralitatea ei, pentru a determina începutul perioadei de șase luni.
   Atunci când pregătește decizia autorității naționale de reglementare, fiecare autoritate națională de reglementare ia în considerare punctele de vedere ale celorlalte autorități naționale de reglementare implicate. În orice caz, autoritățile naționale de reglementare iau în considerare orice efecte dăunătoare asupra concurenței sau asupra funcționării eficiente a pieței interne a gazelor asociată cu proiectele de capacitate incrementală în cauză.
   În cazul în care o autoritate națională de reglementare relevantă aduce obiecții în legătură cu propunerea de proiect depusă, ea informează, cât mai curând posibil, celelalte autorități naționale de reglementare implicate. Într-o astfel de situație, toate autoritățile naționale de reglementare implicate trebuie să ia toate măsurile rezonabile pentru a colabora și pentru a ajunge la un acord comun.
   În cazul în care autoritățile naționale de reglementare relevante nu reușesc să ajungă la un acord privind mecanismul alternativ de alocare propus în termenul de șase luni prevăzut la primul paragraf, Agenția decide cu privire la mecanismul alternativ de alocare care urmează să fie pus în aplicare, urmând procesul prevăzut la articolul 8 alineatul (1) din Regulamentul (CE) nr. 713/2009.
   (3)   Odată cu publicarea deciziilor luate de autoritățile naționale de reglementare relevante în conformitate cu alineatul (2) și nu mai târziu de două luni înainte de oferta de capacitate incrementală din cadrul licitației anuale a capacității anuale, operatorii de transport și de sistem publică un anunț comun în una sau mai multe limbi oficiale ale statului membru și, în măsura posibilului, în limba engleză, incluzând următoarele informații minime:
   
               (a)
            
            
               informațiile definite la alineatul (1), astfel cum au fost aprobate de autoritățile naționale de reglementare;
            
         
               (b)
            
            
               un model de contract(e) privind capacitatea oferită.
            
         Articolul 29
   Licitarea capacității incrementale
   (1)   Sub rezerva finalizării etapelor prevăzute la articolul 27, operatorii de transport și de sistem implicați oferă capacitatea incrementală împreună cu capacitatea disponibilă corespunzătoare în cadrul licitației anuale a capacității anuale ca produse agregate standard în cadrul licitațiilor cu preț crescător în conformitate cu articolul 17, în mod implicit, și în conformitate cu articolul 8 alineatele (8) și (9) și cu articolul 19.
   (2)   Licitațiile pentru nivelurile de ofertă respective se desfășoară în paralel și în mod independent unele de altele, în conformitate cu articolul 17 și sub rezerva dispozițiilor articolului 8 alineatul (2). Se licitează doar nivelurile de ofertă coordonate.
   (3)   Pentru a reduce la minimum primele de licitație potențiale și pentru a obține rezultate pozitive în urma testului economic pentru cel mai ridicat nivel de ofertă posibil, poate fi inițiată o nouă licitație o singură dată și numai în cazul în care:
   
               (a)
            
            
               dacă au existat cel puțin două niveluri de ofertă stabilite de operatorii de transport și de sistem înainte de începerea licitațiilor descrise la alineatul (2); și
            
         
               (b)
            
            
               dacă cel puțin un nivel de ofertă a fost necâștigător și dacă el a înregistrat un rezultat negativ în urma testului economic; și
            
         
               (c)
            
            
               dacă următorul nivel de ofertă mai mic al celui mai mic nivel de ofertă necâștigător a înregistrat rezultate pozitive în urma testului economic și a fost adjudecat cu o primă de licitație pentru cel puțin un produs standard de capacitate anuală.
            
         În cazul în care aceste condiții sunt îndeplinite, noua licitație poate fi inițiată pentru cel mai mic nivel de ofertă necâștigător menționat la litera (b).
   (4)   În cazul în care noua licitație nu înregistrează un rezultat pozitiv în urma testului economic, rezultatele privind alocarea ale licitației inițiale menționate la litera (c) prevalează în conformitate cu articolul 17 alineatele (20) și (21).
   Articolul 30
   Principiile mecanismelor alternative de alocare
   (1)   Un mecanism alternativ de alocare acoperă o perioadă de maximum 15 ani de la începerea utilizării operaționale. În cazul în care testul economic nu duce la rezultate pozitive pe baza rezervărilor pe 15 ani, autoritățile naționale de reglementare pot să extindă în mod excepțional orizontul de timp cu până la încă cinci ani.
   (2)   Sub rezerva aprobării autorităților naționale de reglementare, poate fi folosit un mecanism alternativ de alocare a capacității în cazul în care este rezonabil să se concluzioneze, în urma evaluării cererii de pe piață efectuate în temeiul articolului 26 sau în urma consultării definite la articolul 27 alineatul (3), că licitația cu preț crescător nu este adecvată și că proiectul de capacitate incrementală îndeplinește următoarele două condiții:
   
               (a)
            
            
               implică mai mult de două sisteme de intrare/ieșire, iar ofertele sunt solicitate pentru mai multe puncte de interconectare în cadrul procedurii de alocare;
            
         
               (b)
            
            
               sunt solicitate oferte cu o durată mai mare de un an.
            
         (3)   În cadrul unui mecanism alternativ de alocare, utilizatorii rețelei pot prezenta oferte condiționate obligatorii pentru contractarea de capacitate, sub rezerva îndeplinirii uneia sau mai multora dintre următoarele condiții specificate de operatorii de transport și de sistem în propunerea de proiect aprobată în conformitate cu articolul 28 alineatul (1):
   
               (a)
            
            
               angajamente care includ sau exclud angajamente în alte puncte de interconectare;
            
         
               (b)
            
            
               angajamente între mai multe produse standard de capacitate anuală într-un punct de interconectare;
            
         
               (c)
            
            
               angajamente condiționate de alocarea unui volum specific sau minim de capacitate.
            
         (4)   Mecanismul alternativ de alocare face obiectul aprobărilor de către autoritățile naționale de reglementare în cauză, în conformitate cu articolul 28 alineatul (2). Mecanismul trebuie să fie transparent și nediscriminatoriu, dar el poate permite prioritizarea duratei de rezervare sau a ofertelor pentru volume mai mari de capacitate pentru un produs standard de capacitate anuală.
   (5)   În cazul în care se acordă prioritate duratei de rezervare sau ofertelor pentru volume mai mari de capacitate, autoritățile naționale de reglementare decid să rezerve un volum de cel puțin 10 % și de până la 20 % din capacitatea tehnică în fiecare punct de interconectare atunci când aplică articolul 8 alineatul (8). Capacitatea rezervată în acest mod este oferită în conformitate cu articolul 8 alineatul (7).
   Articolul 31
   Dispozițiile tranzitorii
   În cazul proiectelor de capacitate incrementală inițiate înainte de intrarea în vigoare a prezentului regulament, se aplică articolele 26-30, cu excepția cazului în care aceste proiecte au primit aprobările aplicabile pentru alocarea capacității din partea autorităților naționale de reglementare competente înainte de 1 august 2017.
   CAPITOLUL VI
   
      CAPACITATE ÎNTRERUPTIBILĂ
   
   Articolul 32
   Alocarea de servicii întreruptibile
   (1)   Începând cu 1 ianuarie 2018, operatorii de transport și de sistem pot oferi numai produse standard de capacitate pentru capacitate întreruptibilă cu o durată mai mare de o zi, dacă produsul standard de capacitate lunară, trimestrială sau anuală pentru capacitate fermă aferent a fost vândut cu o primă de licitație, dacă a fost epuizat sau dacă nu a fost oferit.
   (2)   Operatorii de transport și de sistem oferă un produs de capacitate zilnică pentru capacitatea întreruptibilă în ambele direcții în punctele de interconectare în care respectivul produs standard de capacitate pentru capacitate fermă a fost epuizat pentru ziua următoare sau nu a fost oferit. În punctele de interconectare unidirecționale în care capacitatea fermă este oferită doar într-o singură direcție, operatorii de transport și de sistem oferă cel puțin un produs zilnic pentru capacitate întreruptibilă în direcția opusă.
   (3)   În cazul în care se oferă capacitate întreruptibilă, acest fapt nu afectează oferta de capacitate fermă. operatorii de transport și de sistem nu rezervă capacitate care poate fi oferită drept capacitate fermă pentru a o oferi drept capacitate întreruptibilă.
   (4)   În măsura în care se oferă produse de capacitate întreruptibilă, altele decât produse zilnice, aceleași produse standard de capacitate pentru capacitatea fermă se aplică și pentru capacitatea întreruptibilă, în ceea ce privește durata produselor.
   (5)   În măsura în care se oferă capacitate întreruptibilă, aceasta se alocă prin intermediul unui proces de licitație, cu excepția capacității întreruptibile intra-zilnice.
   (6)   Capacitatea întreruptibilă intra-zilnică se alocă prin intermediul unei proceduri de supranominalizare.
   (7)   Capacitatea întreruptibilă intra-zilnică se alocă numai atunci când capacitatea fermă, indiferent dacă este vorba despre capacitate tehnică sau capacitate suplimentară, este epuizată.
   (8)   În cazul în care se organizează licitații pentru produse întreruptibile cu o durată mai mare decât cea intra-zilnică, operatorii de transport și de sistem publică volumele de capacitate întreruptibilă oferite, în cazul în care acestea sunt cunoscute, înainte de începerea procesului de licitație.
   (9)   Dacă se oferă capacitate întreruptibilă, aceasta se alocă prin intermediul unei licitații separate după ce a fost alocată o capacitate fermă cu o durată echivalentă, dar înainte să înceapă licitația pentru capacitatea fermă cu o durată mai mică, cu excepția capacității întreruptibile intra-zilnice.
   (10)   Dacă se oferă posibilitatea unor licitații de capacitate întreruptibilă, acestea se desfășoară în conformitate cu aceleași principii de proiectare și cu aceeași frecvență ca și cele aplicate în cazul capacității ferme. Datele exacte ale licitațiilor care vor fi utilizate în cazul licitațiilor capacității întreruptibile sunt prezentate în detaliu în calendarul licitației, cu excepția capacității întreruptibile intra-zilnice. Pentru licitațiile anuale ale capacității anuale, pentru toate licitațiile anuale ale capacității trimestriale și pentru toate licitațiile periodice ale capacității lunare, operatorii de transport și de sistem informează utilizatorii rețelei cu privire la volumul de capacitate întreruptibilă care urmează să fie oferit cu o săptămână înainte de începerea licitației. În cazul în care o licitație de capacitate fermă nu s-a închis în ziua de începere stabilită pentru licitațiile întreruptibile, licitațiile de capacitate întreruptibilă se deschid cel târziu în următoarea zi lucrătoare după închiderea licitațiilor de capacitate fermă respective. În astfel de cazuri, orice modificare a volumelor oferite este notificată cu cel puțin 12 ore înainte de începerea licitației de capacitate întreruptibilă respectivă.
   Articolul 33
   Duratele minime ale întreruperilor
   (1)   Capacitățile întreruptibile trebuie să aibă durate minime ale întreruperilor, care trebuie stabilite de comun acord de operatorii de transport și de sistem adiacenți.
   (2)   Durata minimă implicită a întreruperii pentru o oră gazieră dată este de 45 de minute după inițierea ciclului de renominalizare pentru respectiva oră gazieră. În cazul în care doi operatori de transport și de sistem doresc să reducă durata întreruperilor, orice acord pe care operatorii de transport și de sistem îl încheie în acest sens face obiectul aprobării din partea autorității naționale de reglementare competente.
   Articolul 34
   Coordonarea procesului de întrerupere
   Operatorul de transport și de sistem care inițiază întreruperea informează operatorul de transport și de sistem adiacent relevant. operatorii de transport și de sistem adiacenți informează cât mai curând posibil utilizatorii rețelei afectați, acordând însă o atenție corespunzătoare fiabilității informațiilor oferite.
   Articolul 35
   Ordinea stabilită a întreruperilor
   (1)   Ordinea în care se efectuează întreruperile, în cazul în care totalul nominalizărilor depășește cantitatea de gaz care poate trece printr-un anumit punct de interconectare, se stabilește în funcție de data încheierii contractelor de transport respective pe o bază întreruptibilă. În cazul unei întreruperi, contractul de transport care intră în vigoare mai devreme prevalează asupra contractelor de transport care intră în vigoare mai târziu.
   (2)   Dacă, după aplicarea procedurii prevăzute la alineatul (1), două sau mai multe nominalizări sunt clasificate la aceeași poziție în cadrul ordinii întreruperilor, iar operatorul de transport și de sistem nu le întrerupe pe toate, se aplică o reducere proporțională a acestor nominalizări specifice.
   (3)   Pentru a ține cont de diferențele dintre diferitele servicii de capacitate întreruptibilă din cadrul Uniunii, operatorii de transport și de sistem adiacenți pun în aplicare și coordonează procedurile comune prevăzute la prezentul articol pentru fiecare punct de interconectare în parte.
   Articolul 36
   Motivele întreruperilor
   Operatorii de transport și de sistem trebuie să includă motivele întreruperilor fie direct în contractele lor de transport de capacitate întreruptibilă, fie în clauzele și condițiile generale care reglementează aceste contracte. Motivele întreruperilor trebuie să includă calitatea gazului, presiunea, temperatura, structura fluxului, utilizarea contractelor de capacitate fermă, întreținerea, constrângerile în amonte sau în aval, obligațiile de serviciu public și gestionarea capacității ce derivă din procedurile de gestionare a congestiilor, fără însă a se limita la acestea.
   CAPITOLUL VII
   
      PLATFORMELE DE REZERVARE A CAPACITĂȚII
   
   Articolul 37
   Platformele de rezervare a capacității
   (1)   Operatorii de transport și de sistem pun în aplicare prezentul regulament, oferind capacitate prin intermediul unei singure platforme de rezervare online comune sau prin intermediul unui număr limitat de astfel de platforme. Operatorii de transport și de sistem pot exploata ei înșiși aceste platforme sau o pot face prin intermediul unei părți stabilite de comun acord care, dacă este necesar, acționează în numele acestora în relația cu utilizatorii rețelei.
   (2)   Platformele de rezervare comune aplică următoarele norme:
   
               (a)
            
            
               se aplică normele și procedurile privind oferirea și alocarea tuturor capacităților în conformitate cu capitolul III;
            
         
               (b)
            
            
               se acordă prioritate instituirii unui proces care să permită oferirea de capacitate fermă agregată în conformitate cu capitolul IV;
            
         
               (c)
            
            
               utilizatorilor rețelei li se oferă funcționalități pentru a oferi și a obține capacitate secundară;
            
         
               (d)
            
            
               pentru a utiliza serviciile platformelor de rezervare, utilizatorii rețelei trebuie să acceseze și să respecte toate cerințele legale și contractuale aplicabile care le permit să rezerve și să utilizeze capacitate în rețeaua relevantă a operatorilor de transport și de sistem în temeiul unui contract de transport;
            
         
               (e)
            
            
               capacitatea disponibilă în orice punct de interconectare sau în orice punct de interconectare virtual este oferită prin intermediul unei singure platforme de rezervare, dar un operator de transport și de sistem poate oferi capacitate la diferite puncte de interconectare sau de interconectare virtuală, prin intermediul unor platforme de rezervare diferite.
            
         (3)   În termen de șase luni de la intrarea în vigoare a prezentului regulament, operatorii de transport și de sistem ajung la un acord contractual în ceea ce privește utilizarea unei platforme de rezervare unice pentru a oferi capacitate de ambele părți ale punctelor de interconectare sau ale punctelor de interconectare virtuale respective. În cazul în care nu se ajunge la un acord între operatorii de transport și de sistem în acest termen, operatorii de transport și de sistem înaintează fără întârziere cazul autorităților naționale de reglementare respective. Autoritățile naționale de reglementare selectează, de comun acord și în termen de șase luni de la data înaintării cazului, platforma de rezervare unică, pentru o perioadă care nu depășește șase ani. În cazul în care, în termen de șase luni de la data înaintării cazului, autoritățile naționale de reglementare nu pot selecta, de comun acord, o platformă de rezervare unică, se aplică articolul 8 alineatul (1) din Regulamentul (CE) nr. 713/2009. Agenția decide cu privire la platforma de rezervare care urmează să fie utilizată, pentru o perioadă care nu depășește trei ani, în punctul de interconectare sau în punctul de interconectare virtual în cauză.
   (4)   În cazul în care alegerea unei platforme de rezervare într-un punct de interconectare sau într-un punct de interconectare virtual a fost făcută fie de autoritățile naționale de reglementare, fie de agenție, operatorii de transport și de sistem ajung la un acord contractual cu privire la utilizarea unei platforme de rezervare cel mai târziu până la finalul perioadei menționate în ultima teză de la alineatul (3), pentru care autoritățile naționale de reglementare sau agenția au făcut alegerea. Dacă nu se ajunge la un acord contractual, se reia procedura stabilită la alineatul (3).
   (5)   Instituirea unei singure platforme de rezervare comune sau a unui număr limitat de astfel de platforme facilitează și simplifică rezervarea de capacitate în punctele de interconectare din întreaga Uniune, acest lucru fiind în beneficiul utilizatorilor rețelei. Atunci când este cazul, ENTSOG și agenția facilitează acest proces.
   (6)   În ceea ce privește creșterile capacității tehnice, rezultatele alocărilor sunt publicate pe platforma de rezervare care este utilizată pentru scoaterea la licitație a capacității existente, iar în ceea ce privește noua capacitate creată acolo unde în prezent nu există niciuna, rezultatele alocărilor sunt publicate pe o platformă de rezervare comună asupra căreia au convenit operatorii de transport și de sistem relevanți.
   CAPITOLUL VIII
   
      DISPOZIȚII FINALE
   
   Articolul 38
   Monitorizarea punerii în aplicare
   (1)   Pentru a sprijini Agenția la îndeplinirea sarcinilor sale de monitorizare în temeiul articolului 9 alineatul (1) din Regulamentul (CE) nr. 715/2009, ENTSOG monitorizează și analizează modul în care operatorii de transport și de sistem au pus în aplicare prezentul regulament, în conformitate cu articolul 8 alineatele (8) și (9) din Regulamentul (CE) nr. 715/2009. În special, ENTSOG asigură caracterul complet și corectitudinea tuturor informațiilor relevante primite din partea operatorilor de transport și de sistem. ENTSOG comunică agenției informațiile respective până la 31 martie 2019.
   (2)   Operatorii de transport și de sistem comunică ENTSOG, până la 31 decembrie 2018, toate informațiile solicitate de ENTSOG, pentru a respecta obligațiile care îi revin în temeiul alineatului (1).
   (3)   ENTSOG și agenția păstrează confidențialitatea informațiilor sensibile din punct de vedere comercial.
   (4)   Înainte de 6 aprilie 2019, agenția raportează, în cadrul sarcinilor sale de monitorizare, în legătură cu condiționalitățile stipulate în contracte pentru produsele standard de capacitate pentru capacitate fermă, având în vedere efectul acestora asupra utilizării eficiente a rețelei și asupra integrării piețelor de gaze ale Uniunii. Agenția este sprijinită, în evaluarea sa, de autoritățile naționale de reglementare relevante și de operatorii de transport și de sistem.
   Articolul 39
   Abrogare
   Regulamentul (UE) nr. 984/2013 se abrogă.
   Trimiterile la regulamentul abrogat se interpretează ca trimiteri la prezentul regulament.
   Articolul 40
   Intrarea în vigoare
   Prezentul regulament intră în vigoare în a douăzecea zi de la data publicării sale în Jurnalul Oficial al Uniunii Europene.
   Se aplică de la data intrării în vigoare.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 16 martie 2017.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 211, 14.8.2009, p. 36.
   
      (2)  Regulamentul nr. 984/2013 al Comisiei din 14 octombrie 2013 de stabilire a unui cod al rețelei privind mecanismele de alocare a capacității în sistemele de transport al gazelor și de completare a Regulamentului (CE) nr. 715/2009 al Parlamentului European și al Consiliului (JO L 273, 15.10.2013, p. 5).
   
      (3)  Regulamentul (UE) 2015/703 al Comisiei din 30 aprilie 2015 de stabilire a unui cod de rețea pentru normele privind interoperabilitatea și schimbul de date (JO L 113, 1.5.2015, p. 13).
   
      (4)  Directiva 2009/73/CE a Parlamentului European și a Consiliului din 13 iulie 2009 privind normele comune pentru piața internă în sectorul gazelor naturale și de abrogare a Directivei 2003/55/CE (JO L 211, 14.8.2009, p. 94).
   
      (5)  Regulamentul (CE) nr. 713/2009 al Parlamentului European și al Consiliului din 13 iulie 2009 de instituire a Agenției pentru Cooperarea Autorităților de Reglementare din Domeniul Energiei (JO L 211, 14.8.2009, p. 1).
   
      (6)  Regulamentul (UE) 2017/460 al Comisiei din 16 martie 2017 de stabilire a unui cod al rețelei privind structurile tarifare armonizate pentru transportul gazelor (a se vedea pagina 29 din prezentul Jurnal Oficial).
   
      (7)  Regulamentul (UE) nr. 994/2010 al Parlamentului European și al Consiliului din 20 octombrie 2010 privind măsurile de garantare a securității aprovizionării cu gaze naturale și de abrogare a Directivei 2004/67/CE a Consiliului (JO L 295, 12.11.2010, p. 1).